Sejarah Pertubuhan Persatuan Palang Merah (Red Cross)

Logo palang merah (red cross) merupakan antara lambang paling popular di seluruh dunia. Dengan melihatnya sahaja kita akan dapat mengenalpasti ianya berkaitan dengan bantuan kecemasan seperti kemalangan, kecederaan dan sebagainya.

Melalui usaha kemanusiaan, Persatuan Palang Merah memberikan bantuan kecemasan, pendidikan kesiapsiagaan bencana dan bantuan bencana. Malah, di peringkat sekolah rendah lagi para pelajar boleh menyertai persatuan ini untuk aktiviti kokurikulum sebagai alternatif kepada persatuan yang lain seperti pengakap, pandu puteri dan banyak lagi.

Persatuan Palang Merah dan Bulan Sabit Merah Antarabangsa adalah sebuah gerakan kemanusiaan untuk menyelamatkan nyawa dan kesihatan manusia. Walaupun ia satu organisasi antarabangsa, pertubuhan ini adalah organisasi persendirian. Tiada kerajaan yang mengawal pergerakan persatuan ini.

Pada masa kini, persatuan ini dianggotai oleh 160 juta ahli seluruh dunia dengan penyertaan dari 190 buah negara. Persatuan ini mempunyai ibu pejabat di Switzerland dan bertindak sebelum, semasa dan selepas bencana dan kecemasan kesihatan dengan tidak memihak kepada kewarganegaraan, bangsa, jantina, kepercayaan agama, pendapat kelas dan politik.

Kali ini pihak Iluminasi ingin berkongsi serba sedikit mengenai sejarah penubuhan Persatuan Palang Merah. Untuk makluman juga, di Malaysia pertubuhan ini dikenali sebagai Persatuan Bulan Sabit Merah Malaysia (BSMM) dan pada penghujung artikel kami sertakan sejarah pertukaran daripada "palang merah" kepada "bulan sanit merah".

Pertempuran Solferino yang berlaku pada tahun 1859 merupakan pertempuran terakhir Perang Kemerdekaan Itali Kedua. Ketika itulah seorang ahli perniagaan bernama Henry Dunant menyaksikan kejadian berdarah itu dan melihat betapa sedikitnya sokongan perubatan yang tersedia untuk tentera yang cedera.

Terdapat kira-kira 40,00 tentera yang mati, cedera dan hilang. Malangnya, tiada sumber perubatan yang mencukupi untuk menolong mereka.

Henry Dunant kemudiannya menerbitkan bukunya A Memory of Solferino pada tahun 1862. Buku tersebut kemudiannya diedarkan kepada pemimpin-pemimpi negara Eropah. Di dalamnya, beliau telah memberikan cadangan 2 perkara:

Pada tahun 1863, Henry Dunant bergabung dengan sebuah jawatankuasa yang berpusat di Switzerland yang menggunakan rancangannya untuk mewujudkan Jawatankuasa Palang Merah Antarabangsa. Hasilnya pada 1864 Jawatankuasa Palang Merah Antarabangsa (ICRC) telah dibentuk.

Simbol salib merah yang biasa pada latar belakang putih adalah warna yang kotra atau berlawanan dengan bendera Switzerland. Daripada sinilah lahirlah simbol Persatuan Palang Merah yang begitu mudah diingati dan begitu sinonim dengan kerja-kerja bantuan kemanusiaan.

Persatuan Palang Merah datang ke Amerika Syarikat dengan bantuan dari Clara Barton. Beliau pernah mendengar tentang kumpulan ini semasa di Eropah ketika melakukan kunjungan selepas Perang Saudara di sana.

Sekembalinya, beliau berkempen untuk penubuhan jaringan Palang Merah di Amerika Syarikat serta pengesahan Konvensyen Geneva. Atas usahanya ini, beliau dan rakan-rakannya mengasaskan Perssatuan Palang Merah Amerika Syarikat pada 21 Mei 1881 di Washington, D.C.

Clara Barton memimpin Persatuan Palang Merah Amerika selama lebih daripada 20 tahun dan memainkan peranan besar dalam usaha memberikan bantuan bencana domestik dan antarabangsa yang pertama. Dalam tempoh ini, organisasi ini telah membantu Tentera A.S. dalam Perang Sepanyol-Amerika.

Palang Merah menerima piagam kongres pertama pada tahun 1900 diikuti dengan yang kedua pada tahun 1905. Clara Barton adalah Presidennya sehingga beliau bersara pada tahun 1904 pada usia 83. Beliau meninggal pada 12 April 1912 di Glen Echo, Maryland.

Palang Merah sudah terlibat dengan program kejururawatan awam, keselamatan air, dan pertolongan cemas ketika Perang Dunia Pertama meletus. Jumlah keahlian juga meningkat daripada 17,000 menjadi lebih daripada 31 juta.

Orang ramai turut serta menyumbang sekitar $400 juta untuk membantu program yang dijalankan. Wang ini kemudiannya digunakan untuk membayar syarikat ambulans dan hospital dan merekrut 20,000 jururawat berdaftar. Lebih ramai jururawat dibawa masuk untuk membantu wabak influenza tahun 1918 di seluruh dunia.

Setelah perang berakhir, mereka memberikan perkhidmatan kepada veteran dan bantuan kepada mangsa banjir Sungai Mississippi tahun 1927, mangsa musim kemarau teruk dan banyak lagi.

Khidmat Palang Merah diperlukan lagi semasa Perang Dunia Kedua dan menawarkan perkhidmatan yang luas kepada Tentera A.S., mangsa perang saudara dan pihak Bersekutu. Lebih daripada 104,000 jururawat telah mendaftar untuk perkhidmatan ketenteraan.

Persatuan Palang Merah juga mengumpulkan sekitar 27 juta bungkusan untuk tawanan perang dan menghantar lebih dari 300,000 tan bekalan makanan dan perubatan.

Dalam tempoh tersebut, mereka juga memulakan program derma darah nasional dan berjaya mengumpulkan lebih dari 13 juta pint (sekitar 6.15juta liter) untuk angkatan tentera. Setelah perang berakhir, program derma darah orang awam telah dimulakan.

Di Malaysia, Persatuan Bulan Sabit Merah Malaysia (BSMM) bermula pada tahun 1948 sebagai cabang Persatuan Palang Merah Britain di Borneo Utara Britain (sekarang negeri Sabah) dan Sarawak.

Pada tahun 1950, Persatuan Palang Merah Britain menubuhkan cawangan pertama di Pulau Pinang (ketika itu merupakan sebahagian daripada Persekutuan Tanah Melayu) sebelum kemudiannya berkembang ke negeri-negeri lain.

Persatuan Bulan Sabit Merah Malaysia (BSMM) ini kemudiannya diiktiraf kerajaan Malaysia pada tahun 1957 setelah kemerdekaan dan Persatuan Palang Merah Antarabangsa pada pada 4 Julai 1963. BSMM turut menjadi ahli badan antarabangsa itu pada 24 Ogos 1963.

Berikutan penggabungan Semenanjung Tanah Melayu, Sabah dan Sarawak serta penubuhan Persekutuan Malaysia pada September 16 1963, suatu penggubalan akta baru yang dikenali sebagai Akta Persatuan Palang Merah Malaysia (Penswastaan) Akta 1965 telah bertindak menggabungkan Persatuan Palang Merah Malaya dan cawangannya Persatuan Palang Merah di Sabah dan Sarawak dibawah nama baru iaitu Persatuan Palang Merah Malaysia.

Pada 5 September 1975, Persatuan Palang Merah Malaysia telah ditukar nama kepada Persatuan Bulan Sabit Merah Malaysia selaras dengan kebenaran penukaran nama Akta Persatuan Palang Merah Malaysia kepada Akta Persatuan Bulan Sabit Merah Malaysia 1975 oleh Parlimen Malaysia.


10 Tuhan Idola Mesir Purba Paling Popular

Ketika zaman Mesir purba, dewa dan dewi adalah gambaran semua keperluan asas yang diperlukan untuk menampung kehidupan.

Banyak kultus berkembang dan pelbagai hubungan kerjasama dibuat kerana saling berkaitan antara keperluan hidup ini.

Pendek kata, apa sahaja yang bertanggungjawab ke atas kehidupan mungkin diwakili oleh dewa atau dewi Mesir purba.

Sekitar tahun 3100 SM, setelah penyatuan politik di Mesir Hulu dan Hilir, firaun adalah pemimpin tertinggi dalam hal ritual dan agama.

Dewa-dewa Mesir dianggap mewakili aspek alam di mana orang ramai menghormati mereka dan takutkan mereka.

Seperti mana Zeus kepada orang Yunani, tuhan Mesir iaitu Amun-Ra atau Amon dianggap sebagai raja dewa dan dewi.

Dia menjadi Amun-Ra setelah digabungkan dengan dewa matahari iaitu Ra.

Amun-Ra dianggap sebagai bapa firaun dan permaisurinya iaitu Amunet disebut sebagai "Female Hidden One ".

Membentuk Triad Theban, Amun dan Mut bersama anak mereka Khonsu yang merupakan dewa bulan, disembah di seluruh Mesir purba.

Amun bukan sahaja disembah di Mesir, tetapi juga di luar Mesir.

Mut bermaksud "ibu" dalam bahasa Mesir, dan Mut adalah dewa utama yang memakai dua mahkota di kepalanya.

Kedua-dua mahkota yang dipakai masing-masing mewakili Mesir Hulu dan Hilir.

Juga digelar "Dia yang melahirkan, tetapi dia sendiri tidak dilahirkan," Mut diwakili sebagai burung nasar dalam sistem hieroglif.

Dia berintegrasi dengan dewa-dewa lain dan sering digambarkan sebagai kucing, ular senduk, lembu dan juga singa betina.

Dianggap sebagai anak sulung kepada dewa bumi Zeb dan dewi langit Nut, Osiris disembah sebagai dewa akhirat kerana orang Mesir purba percaya ada kehidupan selepas kematian.

Selalunya digambarkan dengan kulit hijau, Osiris adalah dewa tumbuh-tumbuhan yang menggambarkan pembaharuan dan pertumbuhan serta dianggap bertanggungjawab terhadap banjir subur dan tumbuh-tumbuhan di sekitar tebing Sungai Nil.

Osiris mengahwini adiknya sendiri iaitu Isis dan kemudiannya dibunuh oleh oleh adiknya sendiri iaitu Seth.

Walaupun dibunuh oleh adiknya sendiri, Osiris dihidupkan kembali oleh sihir Isis untuk mengandungkan anak.

Horus adalah anak kepada Osiris dan Isis yang membalas dendam kematian bapanya serta muncul sebagai firaun baru Mesir sementara Osiris menjadi dewa dunia selepas kematian yang membantu orang dan firaun yang telah mati.

Sebelum Osiris mengambil alih, Anubis menggalas tanggungjawab rondaan di dunia selepas kematian.

Anubis adalah "psychopomp," atau dewa yang membantu kehidupan akhirat, dan merupakan keturunan Ra dan Nephthys.

Dia terkenal kerana memumiakan orang mati dan membimbing jiwa mereka ke arah akhirat.

Kulitnya berwarna hitam, melambangkan deposit Sungai Nil yang gelap yang menjadikan tanah ini sangat subur.

Dengan berkepala seekor serigala dan badan seorang lelaki, Anubis juga bertanggjungjawab untuk kebangkitan semula dan pewarnaan mayat setelah proses pembalseman mumia.

Ra atau Re yang dianggap sebagai Matahari di tengah hari adalah sangat penting dalam sejarah Mesir.

Dewa matahari, Ra, mempunyai cakera matahari di kepalanya dan dipercayai telah menciptakan dunia ini.

Digambarkan sebagai dewa berkepala helang, dia dan Horus mempunyai hubungan kerjasama yang menyebabkannya dikenali sebagai Horus of the Horizon.

Pelbagai dewa Mesir purba bergabung dengan Ra dan banyak yang diciptakan olehnya seperti dewa saingan seperti Ptah, Isis dan Apep.

Merupakan anak kepada Osiris dan Isis, dia membalas dendam ke atas kematian ayahnya dan kemudiannya memerintah Mesir.

Menurut mitos, dia juga dianggap sebagai anak Zeb dan Nut, dan dewa berkepala helang ini dengan mahkota merah dan putih disembah sebagai dewa langit, perang, perlindungan, dan cahaya.

Mata Horus atau Mata Wedjat dipersonifikasikan sebagai dewi Wadjet dan terkenal sebagai Mata Ra.

Ini melambangkan bahawa semua yang di bawah sedang diperhatikan dari atas.

Merupakan penimbang tara yang menyelesaikan pertikaian antara baik dan jahat, Thoth dianggap sebagai tuhan yang menciptakan dirinya sendiri.

Menguasai kedua-dua undang-undang fizikal dan ketuhanan bersama dengan rakannya Ma'at, dia mempertahankan alam semesta dengan penguasaan pengiraannya.

Orang Mesir purba mengakuinya sebagai pengarang sains, falsafah, dan sihir.

Dewa berkepala babun ini dianggap sebagai dewa yang paling terpelajar dalam sejarah purba.

Juga dianggap sebagai dewa bulan untuk menjaga waktu walaupun matahari tiada, Thoth diakui sebagai dewa yang membuat kalendar 365 hari.

Kadang-kadang dipanggil sebagai "Mistress of the West", Hathor menyambut kedatangan orang mati ke kehidupan seterusnya.

Dilahirkan dari Ra, dia menjadi conoth keibuan dan cinta feminin.

Orang Mesir purba berdoa kepadanya sebagai dewi muzik dan tarian.

Dia dipercayai mengurniakan berkat sebagai pembantu kepada wanita semasa kehamilan dan melahirkan anak.

Penyayang, rendah hati dan baik kepada orang mati dan yang masih hidup, dia juga dikenal sebagai Wanita Langit, Bumi dan Dunia Kematian.

Memimpin dan melindungi firaun semasa perang, Sekhmet yang juga merupakan anak perempuan Ra, digambarkan sebagai singa betina dan terkenal dengan perwatakannya yang garang.

Dia juga terkenal sebagai Yang Berkuasa dan mampu menghancurkan musuh-musuh sekutunya.

Sekhmet digambarkan dengan cakera suria dan uraeus yang merupakan ular senduk Mesir, yang dikaitkan dengan kerabat diraja dan ilahi.

Sekhmet menolong dewi Ma'at di Dewan Penghakiman Osiris yang juga mendapat reputasinya sebagai penimbang tara.

Juga digambarkan sebagai Bapa Ular, Geb mewakili tanaman dan penyembuhan.

Dengan angsa di kepalanya, dewa berjanggut ini dipercayai menyebabkan gempa bumi setiap kali dia ketawa.

Dia adalah anak kepada dewa udara Shu dan dewi kelembapan Tefnut, serta memiliki peranan penting dalam Kitab Orang Mati sebagai dewa yang menimbang hati orang mati di Dewan Penghakiman Osiris.

Orang Mesir purba percaya bahawa dia menyimpan jiwa orang jahat.


Kisah Pengasas Whatsapp Yang Kecundang Kerana Facebook

Sistem SMS satu ketika dulu sangat popular sebagai medium komunikasi namun masalah utamanya adalah untuk setiap satu SMS yang dihantar - caj 10 sen ke 20 sen akan dikenakan pihak pengendali rangkaian; sehinggalah ke hari ini.

Populariti SMS akhirnya mula pudar selepas beberapa aplikasi yang dibangunkan pihak luar mula membolehkan orang ramai berhubung secara mudah dan yang lebih penting, tanpa kos dikenakan. Apa yang perlu kita ada hanyalah capaian internet.

Terdapat banyak aplikasi mesejan tanpa kos yang boleh kita gunakan seperti WeChat, Telegram dan bermacam lagi tetapi yang jelas salah satu aplikasi paling popula sudah tentulah Whatsapp.

Ramai orang menggunakan Whatsapp tanpa bayaran walau sesen pun sehingga aplikasi itu memulakan revolusi komunikasi yang terus diikuti banyak pihak.

Untuk menceritakan tentang Whatsapp, tidak sah kalau kita tidak memulakan kisahnya dengan seorang individu bernama Jan Koum - pengasas Whatsapp yang berasal dari Ukraine dan Brian Acton, seorang pengaturcara dari Amerika Syarikat.

Pada tahun 1997, kedua-duanya bertemu semasa bertugas dalam firma Ernst and Young sebelum kedua-dua sama-sama melompat ke gergasi internet ketika itu Yahoo.

Di situlah kedua-duanya mula mengalami jatuh bangun dunia internet sebenar sebelum meninggalkan Yahoo. Mula berdepan masalah kewangan, Koum mula menyedari potensi yang ada dalam teknologi bentuk baru selepas Apple memperkenalkan iPhone kepada dunia.

Koum mempunyai idea untuk membangunkan sebuah aplikasi yang mampu memberikan kita notifikasi tentang status seseorang berdasarkan kepada akaun pengguna, namun idea awalnya mendapat sambutan dingin rakan-rakan yang menguji aplikasi yang mereka namakan sebagai 'Whatsapp 1.0'.

Hanya selepas Apple memperkenalkan sistem nofitikasi pengguna pada tahun 2009, Koum memperbaiki Whatsapp bagi memanfaatkan fungsi tersebut, untuk memaparkan perubahan status pengguna setiap kali ada perubahan.

Kumpulan pengguna terawal Whatsapp mula seronok mengubah-ngubah status sambil memeriksa notifikasi yang keluar di skrin pengguna lain, sebelum mereka mula berbual menggunakan tingkap status mereka.

Koum mula menyedari kesilapan mereka. Buat apa mereka perlu mengehadkan komunikasi antara pengguna dengan pengguna lain hanya pada bentuk status sahaja?

Kenapa mereka tak wujudkan terus sistem mesej yang membolehkan komunikasi penuh?

Kedua-duanya mula menambah baik fungsi Whatsapp lalu menambahkan fungsi mesej, sebelum Whatsapp 2.0 dilancarkan dalam peringkat percubaan pada 27 Ogos 2009.

Di sinilah kerjasama antara Koum dan Acton kembali terjalin, selepas Acton berjaya mendapatkan dana permulaan $250,000 untuk meneruskan operasi bagi memuktamadkan aplikasi Whatsapp terbaru.

Whatsapp 2.0 dilancarkan dalam versi penuh, secara eksklusif dalam Apple Store membenarkan pengguna yang ketika itu sudah biasa dengan sistem SMS berbayar berhubung secara percuma tak kiralah di mana saja mereka berada.

Untuk beberapa tahun awal, Koum dan Acton bekerja dalam sebuah gudang yang dibangunkan kubikel diisi perabot terpakai. Kedua-duanya tidak mengambil gaji bagi membolehkan kos dikurangkan.

Bagaimanapun dana permulaan yang mereka ada mula menyusut disebabkan oleh kos operasi serta kos bagi menghantar teks kepada pengguna baru untuk tujuan pengesahan akaun.

Bagi membantu menampung kos ini, Whatsapp mula meminta agar pengguna membayar $1 setahun sebagai yuran akaun yang sebenarnya tidak dipaksa pun kepada pengguna.

Model perniagaan ini berjaya kekal membantu Whatsapp beroperasi membolehkan orang ramai berhubung secara percuma atau paling mahal pun, $1 setahun. Jika dibandingkan dengan SMS, kita sudah tahu mana satu pilihan pengguna.

Sejak mula bekerjasama, Koum dan Acton tidak mensasarkan Whatsapp untuk menjana keuntungan. Komitmen mereka hanya satu - untuk membolehkan orang ramai berkomunikasi.

Ini dibuktikan menerusi mantera yang dikongsi mereka berdua - "tidak ada iklan! Tidak ada muslihat! Tidak ada gimik!" yang ditulis Acton atas sekeping kertas, ditampalkan pada meja Koum bagi mengingatkan mereka berdua visi mereka.

Fokus itu membuatkan jumlah pengguna Whatsapp mula meningkat daripada puluhan orang pada awalnya, mencecah 200 juta semasa pelancaran Whatsapp 2.0 sebelum mencapai 450 juta orang pada tahun 2014.

Berbeza dengan pesaing-pesaing aplikasi mesej lain serta aplikasi media sosial, Whatsapp mempunyai kadar penggunaan yang tertinggi antara semua.

Ini bermakna ramai orang bukan saja menggunakan Whatsapp, tetapi turut sama kerap menggunakan Whatsapp dalam hidup mereka untuk berhubung sehinggakan Whatsapp mempunyai tahap penggunaan 70% kadarnya - jauh melebihi aplikasi media sosial popular Facebook.'

Melalui peranti analisis data Onavo, Facebook mula menjalankan kajian terhadap kejayaan Whatsapp dalam menjalankan model aplikasi mereka.

Menyedari ancaman dan potensi yang dibawa Whatsapp terhadap Facebook sendiri khasnya Facebook Messenger hasil laporan yang dikeluarkan, Facebook menawarkan kepada Koum dan Acton pembelian aplikasi tersebut untuk diletakkan di bawah kendalian mereka.

Beberapa syarat dipersetujui dalam pembelian itu antaranya agar model operasi Whatsapp diteruskan, Whatsapp dibenarkan beroperasi secara bebas dan jenamanya dikekalkan.

Facebook bersetuju dengan pembelian berharga $19 billion pada Februari 2014 dan Whatsapp menjadi antara kisah sukses paling terkenal dalam sejarah internet; menjadikan Koum dan Acton hartawan segera selepas bersusah payah beberapa tahun.

Kisah bagaimana dan mengapa Facebook membeli Whatsapp ini pula, hanya didedahkan pada tahun 2019 selepas satu kes saman di mahkamah melibatkan bekas pekerja gergasi media sosial itu yang bertindak menyaman bekas majikannya.

Topik ini terlalu panjang untuk dirungkaikan - cukuplah sekadar kami katakan Facebook tidak suka ada pesaing yang mampu menggugat mereka.

Selepas beberapa tahun Whatsapp dibenarkan beroperasi seperti biasa, Facebook mula menggeledah data-data privasi yang dimiliki Whatsapp.

Semuanya bermula selepas Facebook mengarahkan Whatsapp untuk membenarkan Facebook mengakses data nombor telefon pengguna Whatsapp serta data pengguna, bagi membolehkan pengiklanan bersasar, pengumpulan informasi berkait perniagaan dan informasi sekuriti dilakukan, sekitar tahun 2017.

Perubahan yang berlaku ini mula menyebabkan beberapa kerajaan negara Eropah mengeluarkan arahan agar Whatsapp berhenti menyalurkan maklumat kepada syarikat induknya.

Selain itu Facebook juga bertindak agresif dalam mengubah model perniagaan Whatsapp, memansuhkan yuran tahunan $1 yang diamalkan serta turut mahu mewujudkan platform Whatsapp versi perniagaan, khas untuk pengguna yang mahukan ruang niaga maya - dengan bayaran akan diperkenalkan.

Walaupun tidak pernah mengkritik Facebook secara terangan terhadap perubahan yang berlaku ke atas Whatsapp, keluarnya Koum dan Acton meninggalkan hasil kerja mereka dipercayai berpunca daripada rasa kurang senang mereka dengan hala tuju Whatsapp di bawah Facebook, serta campur tangan Facebook sendiri dalam kendalian syarikat mereka.

Brian Acton meninggalkan Facebook pada penghujung tahun 2017, bagi memulakan gerak kerja baru yang tidak berasaskan keuntungan - disebabkan oleh tekanan pihak atasan Facebook yang mahu menjadikan Whatsapp medium pengiklanan ekoran jumlah pengguna yang kini sudah mencecah 1.5 billion individu.

Empat bulan selepas itu pada bulan April 2018, Jan Koum mengumumkan perletakan jawatannya akibat daripada beberapa pindaan yang dikenakan ke atas Whatsapp, berkaitan isu privasi pengguna.

Berbeza dengan Koum yang lebih menjaga kata, Acton pula menjadi antara individu paling berprofil tinggi dalam dunia teknologi yang menyeru orang ramai agar berhenti menggunakan aplikasi Facebook - walaupun dia pernah menjadi sebahagian daripada Facebook sendiri.

Apa yang jelas, Koum dan Acton sejak mula menubuhkan Whatsapp sedaya upaya menjadikan privasi dan kerahsiaan sebagai fokus utama. Operasi Whatsapp sejak mula dijalankan bukan untuk keuntungan sebaliknya untuk mewujudkan medium komunikasi mudah dan murah tanpa gangguan iklan.

Sejak awal kos operasi Whatsapp memang diselia agar kekal rendah, cukup dengan sumbangan $1 tahunan pengguna.

Facebook menjadikannya percuma - tetapi harga yang dibayar melalui pencerobohan informasi dan maklumat pengguna, menjadikan Whatsapp aplikasi pengacau privasi yang berkemungkinan besar akan terus kita guna.


7 Ciptaan Terhebat Pihak Kesatuan Soviet

Satu ketika dahulu, pihak Kesatuan Soviet bersaing sengit dengan Amerika Syarikat dalam bidang eksporasi angkasa lepas. Seperkara yang positif mengenai perkara ini adalah kedua-dua pihak telah berlumba-lumba menghasilkan ciptaan dan inovasi baru untuk mendahului musuh mereka.

Ciptaan-ciptaan ini termasuklah roket, satelit, stesen angkasa dan sebagainya. Mungkin kita tidak sedar atau tahu, saintis dan jurutera Soviet telah bertanggungjawab atas banyak penemuan lain yang telah memberi kesan yang besar kepada dunia dan penciptaan yang manusia sekarang anggap sebagai perkara biasa.

Tidak dapat dinafikan bahawa telefon mudah alih merupakan peranti paling popular pada masa kini. Walaupun pasaran telefon mudah alih kini dipelopori oleh jenama seperti Apple, Samsung, Xiaomi, Huawei dan sebagainya. Namun, kita harus tahu bahawa ianya dahulu diperkenalkan kepada orang ramai oleh syarikat Motorola sekitar tahun 1973.

Menariknya, pihak Soviet sebenarnya telah mencipta telefon mudah alih pertama untuk kegunaan mereka sendiri 20 tahun lebih awal. Jurutera Soviet Leonid Ivanovich Kupriyanovich berjaya mencipta telefon bimbit pertama pada tahun 1957.

Menjelang tahun 1963, dia telah menambahbaik ciptaannya dan mulai menjual "Altai", sebuah peranti mudah alih berukuran telapak tangan yang mendahului telefon Motorola selama sepuluh tahun.

Kejayaan pihak Soviet dalam persaingan eksplorasi angkasa lepas memang tidak boleh disangkal. Malah, tidak keterlaluan untuk mengatakan mereka jauh mendahului Amerika Syarikat sehingga memaksa Amerika Syarikat mencuri satelit Soviet untuk menciplak teknologinya.

Pihak Kesatuan Soviet juga telah mencipta Salyut 1, stesyen angkasa pertama di dunia. Penciptaan ini meletakkan asas untuk stesen angkasa masa kini yang telah menghasilkan kemajuan saintifik yang ketara.

Pembinaan Salyut 1 berjalan pantas dan stesen ini dilancarkan pada 19 April 1971, lebih kurang setahun setelah pembinaannya dimulakan. Anak kapal Soyuz 11 tiba pada 7 Jun dan tinggal di stesen ini selama 23 hari, menjadi manusia pertama yang pernah menggunakan stesen angkasa di angkasa.

Rover merupakan penjelajah angkasa, berupa robot yang boleh dikawal daripada jayh untuk tujuan mengeksplorasi angkasa lepas. Sebagai contoh, Curiosity, rover milik NASA kini begitu popular kerana sedang digunakan untuk mengeksplorasi planet Marikh dan telah berkongsi gambar-gambar yang diambil.

Tetapi beberapa dekad sebelum Curiosity pertama kali mendarat di Marikh pada tahun 2012, pihak Soviet terlebih dahulu mendarat kapal angkasa pertama di bulan. Pada 17 November 1970, rover ciptaan mereka yang dikenali sebagaib Lunokhod 1 yang dikendalikan dari jarak jauh mendarat di bulan.

Jurutera Soviet telah menyelesaikan penciptaannya dalam setahun setelah pelancaran Lunokhod pertama yang gagal pada tahun 1969. Seperti rover Curiosity juga, Lunokhod melebihi tempoh misi sebenarnya, beroperasi selama sebelas hari dan bukannya 3 hari seperti yang dirancang. Penggunaan rover membuka kemungkinan baru untuk penerokaan ruang angkasa.

Satu lagi kejayaan Kesatuan Soviet dalam perlumbaan angkasa lepas adalah pelancaran Vostok 1 yang melakar sejarah sebagai penerbangan angkasa pertama di dunia.

Kapal angkasa ini dilancarkan pada 12 April 1961 dan bersama Yuri Gagarin, menyelesaikan orbit tunggal Bumi sebelum memasuki semula atmosfera dan mendarat di Kazakhstan. Beberapa bulan kemudian Amerika melancarkan Freedom 7 yang membawa Alan Shepard ke ketinggian 116 batu.

Soviet mengembangkan kapal angkasa Vostok 1 pada akhir 1950-an dan awal 60-an bagi memberikan persaingan dengan Project Mercury milik Amerika Syarikat.

Jantung buatan telah mengubah dunia perubatan jantung, berfungsi sebagai alat penyelamat nyawa bagi pesakit yang memerlukan pemindahan jantung. Walaupun Dr. Barney Clark dikenang sebagai perintis operasi implan jantung buatan pada manusia, ciptaannya sebenarnya didahului oleh inovasi Kesatuan Soviet.

Saintis Soviet Vladimir Demikhov mencipta jantung buatan pertama yang dapat berfungsi dengan sempurna pada tahun 1937. Dia berjaya memasang implan alat itu pada seekor anjing. Walaupun anjing itu hidup hanya beberapa jam, ciptaan Demikhov membuktikan bahawa jantung buatan mempnyai potensi besar.

Ciptaaan ini juga menggalakkan lebih ramai pakar menjalankan bertahun-tahun kajian lebih lanjut mengenai potensi besarnya pada manusia. Implan jantung buatan pertama yang berjaya dilakukan pada manusia dilakukan di University of Utah pada tahun 1982.

Saintis Perancis Louis Pasteur dikenang sebagai individu pertama yang mengembangkan vaksin anthrax pertama untuk haiwan. Semmentara itu, vaksin pertama anthrax untuk manusia pula dibangunkan pleh pihak Kesatuan Soviet pada tahun 1930-an.

Vaksin ini tersedia untuk digunakan pada manusia menjelang tahun 1940 dan ia  merupakan ciptaan pertama yang penting dalam memerangi anthrax dalam kalangan manusia dan merupakan sumbangan Soviet yang signifikan terhadap dunia sains kesihatan.

Walaupun penyakit ini jarang terjadi hari ini, wabak ini mempunyai kemungkinan untuk kembali menjangkiti masyarakat. Keberkesanan vaksin ini dilaporkan lebih besar daripada vaksin anthrax ciptaan Inggeris atau AS yang telah ditamatkan penghasilannya.

Alat Ilizarov, dinamakan sempena doktor Soviet Gavriil Abramovich Ilizarov, adalah alat perubatan yang masih digunakan hingga kini untuk pembedahan ortopedik sebagai sebahagian daripada kaedah Ilizarov yang digunakan untuk menyelamatkan anggota badan sekiranya berlaku patah tulang yang kompleks atau terbuka.

Ilizarov mencipta alat tersebut pada tahun 1950-an untuk merawat pesakit di Siberia. Kaedahnya mendapat kemasyhuran dengan rawatannya yang berjaya menyembuhkan atlit lompat tinggi Soviet, Valery Brumel pada tahun 1968 dan wartawan Itali Carlo Mauri pada tahun 1980.

Ciptaannya ini tidak lama kemudian mula digunakan oleh pakar bedah di seluruh dunia.


Apakah Status Sebenar Ganja di Korea Utara?

Untuk bertahun lamanya, wujud pelbagai khabar angin tentang negara terasing iaitu Korea Utara, sebagai sebuah "syurga penghisap ganja".

Kanabis dikatakan ditanam secara menggila di negara ini dan orang dilaporkan boleh membeli secara terbuka di pasaran seperti bazaar serta menghisap di mana sahaja mereka mahu.

Namun, status "kehalalan" ganja di Korea Utara agak tidak jelas. Satu penyiasatan oleh Associated Press membongkar mitos bahawa negara ini bebas ganja, walaupun pelbagai laporan mengiyakan perkara ini.

Sebahagian besar dari apa yang kita ketahui mengenai kehidupan di Korea Utara berasal dari anggaran dan tanggapan oleh agensi luar, kerana laporan dari pemerintah negara ini sendiri tidak dapat dipercayai.

Internet tidak wujud di luar rangkaian domestik dan tanpa akses langsung kepada undang-undang Korea Utara, kita akan terus kabur mengenai dasar dadah negara ini.

Pada tahun 2017, pasukan Associated Press memberikan beberapa bukti yang paling meyakinkan bahawa ganja adalah haram di Korea Utara.

Torkel Stiernlof, seorang diplomat Sweden yang tinggal di Korea Utara, memberitahu Associated Press bahawa ganja adalah bahan terkawal dalam kategori yang sama dengan kokain dan heroin.

Dia menolak idea bahawa pemerintah memandang sebaliknya jika melibatkan penggunaan dadah, seperti yang disarankan oleh beberapa cerita dalam talian.

Namun, kisah-kisah dan sumber artikel berita tanpa nama telah membanjiri internet dalam beberapa tahun kebelakangan ini yang menyebarkan idea bahawa penggunaan ganja dibenarkan dan berleluasa di Korea Utara.

Simon Cockerell, pengurus besar agensi pelancongan yang pakar dalam perjalanan Korea Utara, memberitahu AP bahawa memang terdapat kekeliruan sebegitu di mana mereka yang ingin mengunjungi negara ini sering bertanya apa yang bakal mereka lihat.

Satu petikan di Wikipedia menjelaskan dengan baik tentang perkara ini:

"Status ganja di Korea Utara tidak jelas kerana kurangnya sumber yang tersedia untuk dunia luar, dengan beberapa pemerhati menyatakan bahawa ganja adalah dibenarkan, atau sekurang-kurangnya diberikan tolak ansur, manakala yang lain berpendapat bahawa ini adalah salah faham dan bahawa ganja adalah haram di negara ini".

Pada tahun 2013, seorang penulis bebas berusia 29 tahun menulis blog mengenai pengalamannya membalut rokok ganja di tengah pasar yang sesak di hujung utara negara itu.

"Walaupun agak aneh, namun ini merupakan langkah yang cukup selamat. Tidak ada sesiapa yang masuk campur," kata penulis tersebut.

Sejak itu, agensi-agensi berita bervariasi seperti The Huffington Post dan High Times memuji "dasar toleransi liberal" negara itu dan ganja "sangat murah".

Merry Jane, blog gaya-hidup ganja yang diasaskan oleh Snoop Dogg, bertanyakan adakah Korea Utara boleh menjadi pusat pelancongan ganja seperti Amsterdam setelah laporan menyatakan bahawa orang asing pergi ke negara itu untuk mendapatkan ganja dengan harga RM27.50 untuk sekilogram.

Sebahagian daripada kekeliruan yang menyelubungi status ganja di Korea Utara ini berpunca dari salah faham mengenai apa sebenarnya tanaman ini.

Bahan hijau dan lembut yang dikenali sebagai rami sering disalah anggap sebagai ganja.

Tidak seperti ganja, rami tidak membuatkan pengguna menjadi khayal dan "high" jika mereka menghisapnya, kerana tanaman ini hanya mengandungi sejumlah kecil sebatian kimia yang dikenali sebagai THC.

Menurut Associated Press, rami ditanam secara sah dengan izin pemerintah Korea Utara.

Tanaman ini dapat digunakan untuk membuat barang-barang pengguna bermula dari minyak goreng hinggalah kepada tuala, serta pakaian seragam dan tali pinggang tentera.

Pada 3 Mei, United Press International menulis bahawa pihak berkuasa Korea Utara sebenarnya menggalakkan penanaman rami kerana dapat digunakan untuk bahan bakar bagi menggerakkan drone tentera Korea Utara. Namun, laporan ini belum disahkan oleh agensi berita lain.

(Seorang jurujual Korea Utara menunjukkan baju yang diperbuat daripada rami di Pyongyang, Korea Utara)

Terdapat kemungkinan berlakunya kekeliruan oleh mereka yang melihat atau menghisap rami di Korea Utara tersalah anggap tanaman itu sebagai ganja.

Troy Collings, pengarah urusan sebuah agensi pelancongan yang membawa pelancong asing ke Korea Utara, memberitahu Associated Press bahawa dia pernah membeli rami sebagai pengganti kepada tembakau yang murah.

"Tanaman ini tumbuh liar di kawasan bergunung di Korea Utara dan penduduk setempat mengumpul, mengeringkan dan menjualnya di pasar. Namun ia tidak akan membuatkan anda high tak kiralah berapa banyak yang anda hisap," kata Troy.


Kenali Amish, Kelompok Yang Menolak Teknologi Dalam Kehidupan Seharian

Perasan atau tidak, teknologi banyak memudahkan kehidupan seharian kita. Sebagai contoh, penggunaan kereta atau motorsikal sememangnya mempercepatkan dan memudahkan perjalanan kita dari satu destinasi ke satu destinasi yang lain jika dibandingkan dengan berbasikal atau berjalan kaki,

Selain itu, kita juga tidak dapat menolak kebergantungan kepada telefon mudah alih untuk berhubung dengan orang lain, melakukan kerja dan sebagainya. Namun, tahukah anda pada zaman serba moden ini sememangnya terdapat golongan yang menolak kebergantungan kepada teknologi.

Menariknya, penolakan terhadap teknologi ini bukanlah kerana faktor geografi (seperti orang asli yang tinggal dalam hutan dan jauh daripada manusia) atau faktor-faktor mendesak yang lain sebaliknya penolakan ini dibuat atas pilihan mereka sendiri kerana tuntutan agama.

Dikenali sebagai Amish, mereka ni adalah golongan daripada persekutuan gereja tradisional Kristian berasal dari Swiss Jerman dan Alsatian Anabaptist. Kumpulan ini berkait rapat dengan, tetapi datang daripada cabang yang berbeza dari gereja Mennonite.

Orang Amish terkenal dengan gaya hidup sederhana, berpakaian sederhana, konservatif Kristian dan lebih lambat menerima banyak kemudahan teknologi moden dengan alasan tidak mahu mengganggu waktu bersama keluarga dan menggantikan perbincangan (komunikasi) secara bersemuka.

Gerakan Anabaptis, dari mana golongan Amish ini kemudiannya muncul, bermula dari  Huldrych Zwingli (1484-1531) yang memimpin Reformasi awal di Switzerland. Gerakan Switzerland ini, yang merupakan sebahagian dari Reformasi Radikal, kemudian dikenali sebagai Swiss Brethren.

Kumpulan ini timbul dari perpecahan abad ke-17 di gereja Anabaptis oleh pengikut Jakob Amman, seorang menteri Switzerland yang percaya bahawa penganutnya harus "mematuhi ajaran Kristian dan pesuruhnya (dikenali sebagai apostles)" dan "meninggalkan dunia" dalam kehidupan seharian mereka.

Perkataan "Amish" berasal dari namanya bagi merujuk kepada golongan yang berpecah dan menjadi pengikutnya.

Amish mula berhijrah ke Pennsylvania kerana kurangnya penganiayaan agama di sana (berbanding Eropah) dan tawaran tanah yang menarik di sana pada awal abad ke-18. Tawaran tanah ini amat penting kerana mereka amat bergantung dengan aktiviti bercucuk tanam.

Kumpulan Amish pertama berhijrah secara besar-besaran antara tahun 1717 dan 1750 dimana kira-kira 500 orang Amish berhijrah ke Amerika Utara, terutama ke wilayah yang kemudiannya dikenali sebagai Berks County di Pennsylvania.

Mereka kemudiannya terpaksa berhijrah pula ke tempat lain apabila menghadapi masalah status tanah dan berasa terancam akan keselamatan mereka kerana kawasan tersebut mempunyai kaitan dengan Perang Perancis dan India (1754–1763).

Ramai akhirnya menetap di Lancaster County. Gelombang kedua penghijrahan pula melibatkan sekitar 1,500 orang yang tiba pada pertengahan abad ke-19 dan menetap di Ohio, Illinois, Iowa dan Ontario Selatan (Kanada).

Dengan aktiviti pertanian menjadi aktiviti ekonomi mereka dan populasi mereka yang berkembang pesat kerana keluarga besar, orang Amish yang tidak ingin dipengaruhi oleh cara hidup moden selalunya mencari tanah baru berjauhan dari kawasan bandar.

Setelah awalnya menetap di Ohio, mereka kini sudah berada di 30 negeri dan juga Kanada. Ohio mempunyai penduduk Amish terbesar diikuti oleh Pennsylvania dan Indiana.

Amish adalah salah satu kumpulan penduduk yang paling cepat berkembang di Amerika. Menurut pihak Young Center for Anabaptist and Pietist Studies di Elizabethtown College di Lancaster, populasi Amish telah meningkat dari sekitar 5,000 pada tahun 1920 menjadi hampir 300,000 orang sekarang.

Dan sebahagian besar pertumbuhan itu berlaku dalam tiga dekad terakhir. Pertubuhan itu menganggarkan terdapat 84,000 orang Amish pada tahun 1984, yang bermaksud jumlah penduduknya meningkat tiga kali ganda pada masa itu.

Ledakan pertambahan penduduk ini juga berpunca dari kepercayaan mereka terhadap keluarga besar yang dilihat sebagai berkat dari Tuhan. Jumlah anak-anak yang ramai juga bermakna mereka dapat menyediakan tenaga kerja untuk perusahaan pertanian mereka.

Namun, dalam 1 abad yang lalu, terdapat peningkatan jumlah Amish yang telah terlibat dalam perusahaan perniagaan terutamanya dalam bidang pertukangan dan penjualan produk pertanian.

Mereka juga membentuk kru pembinaan yang membina rumah dan bangunan lain untuk orang bukan Amish dan kadang-kadang bekerja di kilang dan bengkel milik orang Inggeris seperti di Indiana yang mengeluarkan kenderaan rekreasi.

Kehidupan Amish biasanya berpandukan oleh "Ordnung," perkataan bahasa Jerman yang bermaksud pesanan. Peraturan sesebuah kumpulan Amish berbeza dari satu komuniti ke satu komuniti.

Sebilangan besar kumpulan Amish melarang memiliki kenderaan, menggunakan elektrik dari talian utiliti awam, menggunakan mesin pertanian sendiri, memiliki televisyen, radio dan komputer, menghadiri sekolah menengah dan kolej, menyertai tentera dan memulakan perceraian perkahwinan.

Mengambil gambar adalah dilarang kerana gambar tersebut dapat menimbulkan kesombongan peribadi yang bertentangan dengan larangan gereja tentang "hochmut", perkataan yang bermaksud kebanggaan dan kesombongan.

Orang Amish tidak menganggap teknologi itu satu "kejahatan", tetapi mereka percaya bahawa ia berpotensi membawa asimilasi atau pengaruh buruk ke dalam budaya masyarakatnya. Teknologi media massa khususnya, mereka khuatir akan memasukkan nilai asing ke dalam budaya mereka.

Begitu juga dengan penolakan mereka terhadap kenderaan berenjin. Penggunaan kenderaan moden akan meningkatkan mobiliti seterusnya memisahkan masyarakat (kerana setiap individu bebas kemana sahaja) dan mengikis hubungan antara masyarakat tempatan.

Pengangkutan tradisional seperti kereta kuda lebih menjadi pilihan kerana komuniti mereka tidak dapat bergerak jauh ke luar kawasan geografi tempatan. Perjalanan yang dekat ini memastikan mereka sentiasa berhubung antara satu sama lain.

Kelompok Amish ini juga terbahagi kepada beberapa kumpulan atau mazhab dimana setiap satunya mempunyai perbezaan pantang larang yang mesti dipatuhi.

Terdapat empat kumpulan utama - Old Order, New Order, Beachy Amish dan Amish Mennonites - dengan banyak subkumpulan dan peraturan yang berbeza dalam kategori ini. Sebagai contoh, pengikut Beachy Amish dan Amish Mennonite dibenarkan memandu kereta dan menggunakan elektrik sementara kumpulan yang lain menggunakan kereta kuda.

Secara umumnya, orang Amish memakai pakaian yang "plain" dan tidak bercorak dengan warna yang tidak menarik perhatian. Terdapat beberapa kumpulan Amish yang pakaiannya terhad kepada hitam dan putih sementara yang lain membenarkan warna yang lembut.

Penggunaan butang, zip dan velcro juga dilarang kerana ianya berupaya menimbulkan sikap ujub dan menunjuk-nunjuk. Sebaliknya, mereka hanya menggunakan pin atau cangkuk.

Aspek yang paling terkenal dalam kehidupan sosial Amish adalah "Rumspringa," yang bermaksud "berkeliaran" dalam dialek Jerman Pennsylvania. Inilah masanya, bermula pada sekitar usia 16 tahun, golongan remaja dibenarkan bergaul dengan rakan mereka pada hujung minggu untuk mencari jodoh.

Selain memperkenalkan lelaki dan wanita muda antara satu sama lain, tempoh ini adalah masa penting ketika pemuda Amish perlu memutuskan apakah mereka akan dibaptis dan bergabung dengan gereja (yang biasanya berlaku antara 18 dan 21 tahun), atau meninggalkan komuniti Amish.


7 Warna Terlarang Dan Haram Digunakan

Mungkin anda langsung tidak pernah menyangkakan bahawa terdapat warna yang diharamkan dan berbahaya untuk digunakan.

Pelbagai jenis warna digunakan dalam kehidupan seharian terutamanya dalam proses penghasilan produk dan pewarnaan.

Namun, bukan semua warna yang ada boleh digunakan sewenang-wenangnya dan ada warna yang boleh membunuh.

Sama ada ia toksik, diharamkan dan juga tertakluk kepada hak cipta, iluminasi.com kongsikan 7 warna yang terlarang dan diharamkan penggunaannya.

Pada abad ke-16, cat berwarna coklat yang baharu mulai muncul dalam seni Eropah yang disebut "Mummy Brown".

Mungkin ada yang menganggap ini hanyalah satu nama kreatif, namun cat ini sebenarnya diperbuat daripada orang Mesir kuno yang dihancurkan.

Pada abad ke-19, "Egyptomania" tersebar di seluruh Eropah dan Amerika Syarikat, disebabkan oleh orang menggunakan mumia sebagai hiasan, ubatan, kertas, dan juga permainan pesta.

Teknik yang tepat untuk menghasilkan warna ini berbeza-beza dan pada hari ini hampir mustahil untuk mengetahui sama ada sesuatu lukisan itu menggunakan bahan ini walaupun diuji melalui mana-mana analisis, namun semuanya mengandungi mumia sebenar.

Tidak semua orang tahu bahan apakah yang digunakan untuk menghasilkan cat ini. Ketika seorang pelukis bernama Edwar Burnes-Jones mengetahui tentang cat yang digunakannya itu, dia kemudiannya mengadakan acara pengebumian untuk mumia tersebut di halaman rumahnya.

Namun, warna ini tidak kekal lama. Pada tahun 1964, pembuat cat coklat mumia ini melapirkan bahawa mereka kehabisan mumia dan tidak dapat lagi menghasilkannya.

Vantablack adalah antara warna yang paling gelap yang pernah diketahui manusia.

Dihasilkan oleh syarikat Britain iaitu Surrey NanoSystem pada awal tahun 2000-an, ia dapat menyerap 99.965% cahaya yang boleh dilihat.

Ia memegang Rekod Dunia Guinness sebagai bahan buatan manusia paling gelap sehinggalah bahan dengan nama "dark chamaleon dimers" menggantikannya sebagai warna yang paling gelap pada tahun 2015.

Warna ini dapat digunakan untuk menyahkan cahaya dari teleskop dan kamera inframerah serta berpotensi mengumpulkan tenaga suria.

Ia mungkin juga mempunyai aplikasi ketenteraan, seperti penyamaran yang kuat.

Namun, jika anda menggunakan cat vantablack untuk membuat karya seni moden atau menghiasi bilik tidur anda, anda boleh disaman.

Melainkan anda bernama Anish Kapoor, orang yang memegang lesen ekslusif untuk menggunakan warna ini dalam karya seni.

Anish Kapoor terkenal kerana mencipta ukiran berbentuk kacang di Chicago yang diberi nama "Cloud Gate", dan telah dikritik teruk kerana dikatakan tamak tidak mahu berkongsi penggunaan warna tersebut.

Warna ungu diraja dikaitkan dengan bangsawan selama berabad-abad dan ia berlanjutan hingga ke hari ini.

Semasa Empayar Rom, mana-mana orang bukan bangsawan yang berani memakai warna ungu boleh dihukum mati.

Ratu Elizabeth I mengharamkan orang lain kecuali keluarganya memakai warna ini sebagai sebahagian daripada Undang-Undang Sumptuari yang mengawal apa yang boleh dipakai oleh setiap kelas sosial.

Malah, warna ungu kemerahan ini dikatakan mirip dengan darah kering, mengaitkan kerabat raja dengan idea garis keturunan Tuhan.

Ia menjadi popular di kalangan kelas penguasa di Mesir, Parsi, dan Empayar Rom dan berlangsung hingga pertengahan tahun 1500-an.

Sebab mengapa pewarna ungu begitu jarang adalah kerana ia sangat sukar dan mahal untuk dihasilkan.

Bandar Tyre di Lubnan adalah pengeluar utama pewarna ungu ini yang mana diberi nama ungu Tyrian atau ungu diraja.

Untuk mengekstrak pigmen ini, beratus ribu siput laut harus dikumpulkan, dihancurkan dan didedahkan kepada cahaya matahari.

Proses ini memerlukan 250,000 ekor siput untuk hanya mendapatkan 28 gram pewarna, yang mana membuatkannya tersangat mahal bagi orang ramai.

Vermillion juga dikenali dengan nama cinnabar dan China red, namun ia bukanlah warna biasa yang anda boleh gunakan.

Vermillion memperoleh warna merah-orennya dari merkuri, dan semakin kecil zarah merkuri, semakin terang warna merah vermillion.

Warna ini telah digunakan hampir 8,000 tahun, sejak orang Rom kuno mengambilnya dari Sepanyol dan menggunakannya dalam kosmetik dan seni.

Tawanan dan hamba diberi pekerjaan berbahaya untuk melombong cinnabar di lombong Almadén Sepanyol, dan kemudian ia dipanaskan dan dihancurkan untuk membentuk pigmen.

Warna ini juga digunakan dalam lukisan Renaissance dan di China di mana ia mendapat nama alternatifnya.

Di sana ia dicampurkan dengan getah pokok dan digunakan untuk kuil, tinta, dan tembikar.

Akhirnya merah Cadmium menggantikannya sebagai pilihan seniman pada abad ke-20, kerana ia kurang berbahaya.

Sejak abad ke-4 SM, orang Yunani kuno, Rom, dan Mesir menggunakan pigmen putih pekat ini untuk solekan, ubat, dan cat.

Pengarang Yunani kuno Pliny dan Vestruvious juga ada menerangkannya dalam tulisan mereka.

Proses membuatnya cukup mudah iaitu dengan merendamkan logam plumbum dalam cuka dan kemudian mengikis serbuk putih yang terbentuk.

Proses penghasilan ini menyebabkan banyak pengeluar dan seniman dijangkiti dengan apa yang disebut sebagai "Painter's Colic", yang kini kita kenali sebagai keracunan plumbum.

Kepekatan putih plumbum ini dan kepantasannya untuk mengering menjadikannya kegemaran artis di seluruh Eropah.

Tetapi plumbum dapat memasuki tubuh jika dihidu, ditelan, atau diserap dan boleh menyebabkan kerosakan jangka panjang pada otak dan ginjal.

Walaupun jelas bahawa cat ini mampu membunuh, para seniman tidak dapat mencari warna yang setanding dengannya dan ia digunakan secara meluas sehinggalah diharamkan secara rasmi pada tahun 1970-an.

Pada tahun 1936, syarikat seramik Fiestaware mula mengeluarkan produk pinggan mangkuk yang baharu.

Berwarna oren-merah terang yang dipanggil "Fiesta Red", produk pinggan mangkuk ini mula kelihatan di rumah-rumah di seluruh Amerika.

Warna terang ini berasal dari uranium oksida, yang mana merupakan radioaktif.

Dari tahun 1943 hingga 1959, pengeluaran pinggan mangkuk ini berhenti, kerana uranium dilarang digunakan oleh orang awam untuk disimpan bagi kegunaan perang.

Ketika mereka menyambung pengeluaran, sejenis uranium yang berbeza digunakan iaitu "depleted uranium" yang kurang radioaktif daripada bentuk semulajadi.

Banyak produk seperti ini dari zaman ini menggunakan bahan radioaktif dalam pengeluarannya, dan EPA memberi amaran bahawa bahan-bahan ini kini boleh memancarkan sinaran alpha, beta, dan gamma.

Produk Fiestware ini dihasilkan sehingga tahun 1972, dan kemudiannya dihentikan namun masih sangat diminati oleh pengumpul.

Pada tahun 1600-an, Syarikat Hindia Timur Inggeris membawa pulang pigmen kuning terang baru dari Asia.

Gamboge dinamakan bersempena dengan negara Kemboja, yang dulu disebut sebagai "Camoboja" dari perkataan Latin iaitu "gambogium" yang bermaksud pigmen.

Ia dihasilkan dengan mengambil getah dari rebung pokok sekurang-kurangnya sepuluh tahun dan kemudian dihasilkan menjadi serbuk halus atau batu keras yang boleh dibasahkan dan dijadikan cat.

Getah ini sahaja sudah beracun, namun ia bukanlah satu-satunya perkara yang menjadikan gamboge tidak terkenal.

Warnanya digunakan dalam lukisan tradisional Cina, tetapi warnanya cepat pudar dan sukar untuk dikenali pada hari ini.

Pada pertengahan tahun 1800-an di England, seorang penjual minyak ular bernama James Morrison mengeluarkan produk "pil sayur Morrison" yang diperbuat dari gamboge, yang bertindak sebagai diuretik dan julap yang kuat.

Doktor-doktor dengan cepat menyedari bahawa gamboge ini boleh menjadikan kulit keradangan dan mampu membunuh dalam jumlah yang sedikit.

Juga pada tahun 1980-an, seorang pekerja syarikat cat Winsor & Newton menjumpai sebutir peluru di dalam sekeping gamboge, dan diketahui bahawa ia telah dikumpulkan dari lokasi pembunuhan Khmer Rouge.

Pada tahun 2005, Winsor & Newton berhenti menggunakan Gamboge dan menggantinya dengan versi yang tidak beracun yang disebut "New Gamboge".


5 Pemimpin Dunia Yang Membodohkan Ancaman Covid-19

Sudah berbulan lamanya pandemik Covid-19 telah menimpa dunia dan gelombang jangkitan yang berlaku tampak belum ada kesan akan reda.

Jika ada pun, hanya reda sementara sebelum kealpaan manusia memulakan kembali rentetan-rentetan jangkitan seterusnya mengakibat jumlah kes dan korban meningkat semula.

Satu ketika dahulu, wujud segelintir pemimpin dunia yang lantang memperbodohkan usaha menangani pandemik yang berlaku. Bagaimana nasib mereka ketika ini?

Nama Boris Johnson dan negara United Kingdom memulakan kontroversi pada fasa awal pandemik yang melanda, selepas negara itu mengumumkan rancangan mahu menjalankan teknik imuniti berkelompok bagi mencegah Covid-19.

Rancangan itu menimbulkan banyak pandangan khasnya kritikan daripada pakar perubatan yang menyifatkan apa yang cuba dicadangkan Johnson dan kerajaan UK, adalah sesuatu yang tak masuk akal.

Perancangan mereka untuk membenarkan jangkitan melanda warga UK bagi membolehkan imunisasi semulajadi terbentuk, akhirnya terkubur dan kerajaan UK menarik balik cadangan tersebut pada pertengahan bulan Mac tahun 2020. Dalam ucapan selepas itu, Johnson menyifatkan langkah yang bakal mereka perkenalkan bakal membuatkan pandemik di UK terhenti dalam masa 12 minggu. Kita tahu apa berlaku selepas itu.

Pada penghujung bulan Mac itu jugalah, Boris Johnson didapati positif Covid-19 sebelum dimasukkan ke unit rawatan rapi di hospital pada awal bulan April.

Dalam temuramah pada bulan Mei selepas pulih, Johnson menyifatkan ada detik di mana doktor yang merawat beliau sebenarnya sudah diarahkan bersedia untuk mengumumkan kematiannya.

Salah seorang pemimpin dunia yang memandang ringan Covid-19, adalah Presiden Mexico : Andres Manuel Lopez Obrador. Semasa pandemik melanda, dia masih giat menjalankan kempen-kempen politik serta menggalakkan rakyat Mexico berpesta, memeluk dan mencium penyokongnya.

Lawatan dan program yang sepatutnya dihadkan dijalankan seperti biasa sehinggakan nasihat pihak perubatan seolah-olah tidak diendahkan.

Apa yang membuat rakyat Mexico marah adalah satu insiden selepas pengarah keselamatan yang mengiringi beliau dalam pelbagai siri lawatan didapati positif jangkitan; membuatkan semua yang menyertai program-program perlu disaring bagi diuji wujud atau tidak jangkitan.

Tidak bagi Obrador. Dia memilih untuk tidak menjalankan ujian kerana pada dia, dia tidak sakit, dia sihat, dia menjaga diri dan dia mengamalkan penjarakan sosial - walaupun banyak bukti menunjukkan dia berdiri tidak jauh daripada individu yang sah dijangkiti.

Menyarankan agar rakyat Belarus yang dijangkiti Covid-19 untuk pergi mandi sauna sambil minum vodka bagi membunuh virus jahat tersebut, Presiden Belarus, Alexander Lukashenko merupakan antara individu paling lantang memperbodohkan pandemik.

Belarus menjadi negara paling akhir di Eropah memperkenalkan kawalan pergerakan disebabkan kepercayaan Lukashenko, bahawa tidak ada virus yang perlu ditakuti. Semuanya hanya igauan yang direka-reka.

Selepas beberapa orang suspek positif jangkitan semasa siri lawatannya sekitar bulan Jun tahun 2020, Lukashenko terus kekal dengan sikap keras kepalanya enggan melakukan ujian...sehinggalah dia didapati positif Covid-19 pada penghujung bulan Julai.

Apa yang didedahkan oleh Lukashenko sendiri adalah dia positif dan dia seorang yang tidak menampakkan sebarang simptom jangkitan. Yang paling penting, dia mahu rakyat Belarus nampak dia berjaya melawan jangkitan.

Banyak pihak menyalahkan Lukashenko atas kematian yang berlaku, kerana ramai yang percaya dengan kata-katanya bahawa Covid-19 tidak berbahaya. Walaupun bermacam kontroversi, Lukashenko terpilih sekali lagi menjadi presiden dalam pilihanraya bulan Ogos 2020 dengan memenangi lebih 80% undian.

Walaupun Donald Trump seringkali digembar-gemburkan sebagai pemimpin dunia paling memandang mudah Covid-19, gelaran tersebut sebenarnya lebih layak diberikan kepada Presiden negara Brazil - Jair Bolsonaro.

Semasa pihak perubatan negaranya sedang kelam kabut cuba merawat pesakit yang hadir dalam jumlah besar, Bolsonaro menyifatkan jangkitan yang berlaku hanya ibarat 'selesema biasa.'

Menurut beliau juga, pandemik Covid-19 hanyalah ciptaan media untuk menakut-nakutkan orang ramai. Semasa negara mereka mula berdepan kesukaran, Bolsonaro mempertikaikan semua gabenor negeri yang memperkenalkan perintah kawalan.

Apa yang lebih menghairankan, selepas Bolsonaro disahkan positif jangkitan - dia bertindak untuk merakamkan aksinya dalam video membuka topeng muka bagi menunjukkan dia sebenarnya ok.

Dalam rakaman jelas menunjukkan dia sebenarnya sedang berada dalam kesakitan.

Selepas Bolsonaro dijangkiti dan pulih, isterinya Michelle Bolsonaro dan dua anak mereka turut sama mendapat jangkitan.

Apa yang memeranjatkan, selepas semua ini - tahap sokongan padanya dari masyarakat Brazil didapati meningkat selepas banyak bantuan kewangan dikeluarkan kerajaannya bagi membendung kesukaran orang ramai.

Donald Trump dan isterinya Melania Trump disahkan positif Covid-19 pada awal Oktober tahun 2020, namun Trump memilih untuk melihat jangkitan terhadapnya dari sudut yang berbeza.

Dia menjalani kuarantin dan menggunakan pasukan medianya untuk memutarkan isu tersebut, memainkan mesej bahawa apa yang telah menimpa keluarganya adalah satu petunjuk Tuhan serta simbol bahawa Amerika Syarikat perlu bersatu dalam segala isu.

Minggu berikutnya, anak mereka yang berusia 14 tahun disahkan positif.

Semua itu berlaku selepas berbulan-bulan lamanya Trump menyebarkan pelbagai mesej salah, menggesa agar rakyat Amerika Syarikat tidak mengendahkan ancaman pandemik yang didakwanya "akan berakhir pada bulan April" sejak mula.

Sejak awal Trump menyampaikan mesej seandainya ekonomi Amerika Syarikat ditutup, jumlah kematian yang akan berlaku bakal lebih tinggi. Trump juga direkodkan menyatakan 99% kes Covid-19 adalah tidak berbahaya pada bulan Julai 2020.

Selain itu Trump juga lebih gemar menyalahkan pihak-pihak lain khasnya pentadbiran Barrack Obama serta badan kesihatan negara mereka atas beberapa perubahan, yang didakwa beliau mengakibatkan jangkitan berlaku.

Pada 20 Oktober 2020, Trump mengatakan pakar perubatan Anthony Fauci yang ditugaskan mengetuai pasukan perubatan melawan Covid-19, sebagai seorang dungu kerana masih cuba mengingatkan orang ramai tentang bahaya jangkitan.

Bagi Trump, warga Amerika Syarikat sudah bosan dengan ancaman Covid-19 dan pihak perubatan sepatutnya berhenti menakut-nakutkan orang ramai.


7 Tembakan Penembak Tepat (Sniper) Paling Jauh Dalam Sejarah

Dalam sesuatu pasukan ketenteraan, seorang penembak tepat jarak jauh atau sniper merupakan aset yang sangat penting. Kepakarannya amat ditagih untuk memastikan kedudukan musuh sama ada untuk tujuan defensif ataupun ofensif.

Pernahkah anda tertanya, berapakah jarak sasaran yang boleh d tembak oleh seoranng sniper?

Jawapan bagi persoalan ini amatlah subjektif memandangkan ketepatan tembakan seseorang penembak tepat itu bergantung pada pengalamannya, teknologi senjata yang digunakan, arah tiupan angin, suhu dan beberapa faktor lain.

Menariknya, senarai sniper yang membuat tembakan paling jauh dan mengenai sasaran ini sememangnya wujud. Senarai ini mula dikumpul dan diterbitkan oleh pihak tentera Amerika Syarikat pada tahun 1967 ketika Perang Vietnam.

Kali ini, pihak Iluminasi ingin berkongsi senarai 7 tembakan penembak tepat paling jauh yang pernah direkodkan. Dengan penciptaan teknologi yang semakin canggih, tidak mustahil rekod-rekod ini boleh dipecahkan lagi pada masa akan datang.

Pemegang rekod terkini untuk tembakan penembak tepat paling jauh yang mengenai sasaran dalam sejarah adalah penembak tepat yang namanya tidak didedahkan daripada Joint Task Force 2, sebuah unit Angkatan Kanada yang berjaya berjaya membunuh penembak tepat musuh pada jarak 3540 m pada Mei 2017 semasa perang di Iraq.

Tembakan ini dibuat menggunakan senjata McMillan TAC-50 yang dilepaskan pada kedudukan lebih tinggi daripada sasarannya. Peluru itu mengambil masa 10 saat untuk mencapai sasarannya dan bergerak pada kepantasan 1274km/j, lebih cepat daripada jet komersial seperti Boeing 747.

Berada pada kedudukan kedua dalam senarai ini adalah seorang penembak tepat yang identitinya turut tidak didedahkan. Individu ini berasal Rejimen Komando ke-2 Australia dan berjaya menembak sasarannya pada jarak 2815 m.

Tembakan ini dibuat menggunakan senjata Barrett M82A1 50. Tembakan yang dilepaskan ini berjaya mengenai sasarannya iaitu seorang Komander Taliban sewaktu perang di Afghanistan pada tahun 2012.

Carlos Harrison adalah bekas Koperal dalam regimen berkuda Tentera British yang dikenali sebagai Blues and Royals. Beliau berkhidmat dalam pasukan Tentera British dan dihantar menyertai beberapa kempen peperangan antaranya Perang Iraq, Perang Afghanistan dan Perang Bosnia.

Namun, Carlos Harrison terkenal kerana khidmatnya dalam Perang Afghanistan pada bulan November 2009 dimana beliau berjaya melakukan pembunuhan terjauh dalam sejarah Tentera British. Semasa perang, Carlos Harrison yang dikerahkan di daerah Helmand membunuh dua lelaki bersenjata Taliban pada jarak 2475 m menggunakan senapang jarak jauh Accuracy International L115A3 miliknya.

Rob Furlong adalah seorang penembak hendap Kanada yang telah bersara yang dahulunya memegang rekod pembunuhan terjauh dalam sejarah tentera Kanada dengan jarak pembunuhan sejauh 2430 m.

Furlong dikerahkan ke Afghanistan di bawah Operasi Anaconda di mana Beliau dan pasukannya bertempur melawan Al-Qaeda. Semasa salah satu misi mereka di Lembah Shah-i-Kot di Afghanistan, Rob Furlong berjaya menyerang seorang pejuang Al-Qaeda dengan menggunakan senapang jarak jauh McMillan Brothers Tac-50 dari jarak 2,430 m.

Arron Perry adalah bekas Master Koperal Kanada yang bertugas dengan Angkatan Tentera Kanada. Beliau berjaya melakukan tembakan membunuh pada jarak 2310 m. Beliau dikerahkan ke Afghanistan di mana beliau dan pasukannya terlibat dalam Operasi Anaconda.

Pada bulan Mac 2002, ketika masih di Afghanistan, Arron Perry dan pasukan penembak tepatnya memerangi Al-Qaeda dan beliau berjaya membunuh seorang musuhnya dari jarak 2310 m menggunakan senapang jarak jauh McMillan Brothers Tac-50 miliknya.

Sarjan Bryan Kremer memegang rekod sebagai penembak tepat mengenai sasaran paling jauh oleh seorang tentera Amerika Syarikat. Beliau membunuh seorang pemberontak Iraq dengan senapang Barrett M82A1 dari jarak 2300 meter pada tahun 2004.

Brian Kremer merupakan anggota Batalion Renjer ke-2, Rejimen Renjer ke-75, Tentera Darat Amerika Syarikat. Rekod yang dicatatkan pada Oktobr 2004 ini masih kekal sehingga ke saat ini sebagai tembakan terjauh yang dilakukan oleh angota tentera Amerika Syarikat.

Carlos Hathcock adalah bekas penembak tepat yang bertugas di Kor Marin Amerika Syarikat. Carlos Hathcock terkenal dengan perkhidmatannya semasa Perang Vietnam di mana beliau dikreditkan dengan 93 pembunuhan yang disahkan.

Pada bulan Februari 1967, Carlos Hathcock telah berjaya menembak tepat seorang pejuang musuh dari jarak 2,286 m menggunakan senapang mesingan M2 Browning dan mencatat rekod pembunuhan sniper terjauh yang bertahan selama 39 tahun sehingga dipecahkan oleh Arron Perry pada tahun 2002.


7 Perkara Yang Anda Tak Sangka Boleh Berjangkit

Sesetengah bakteria dan virus menjadi tersangat popular disebabkan oleh tahap penularannya.

Jika rakan anda dijangkiti COVID-19, pastinya anda tidak mahu mendekati mereka.

Dan walaupun banyak penyakit yang kita tahu dapat berjangkit daripada seorang manusia kepada manusia yang lain, namun masih banyak yang kita tidak sedar mampu menjangkiti sesama kita.

iluminasi.com kongsikan 7 perkara yang anda tidak pernah tahu boleh berjangkit.

Kajian jangka panjang ke atas 5,000 orang dan hubungan sosial mereka menunjukkan bahawa kesunyian berjangkit dari satu orang ke orang lain.

Orang biasanya akan mula mengalami kesepian sebelum mereka memencilkan diri sepenuhnya.

Ini bererti kita mula berasa kesepian ketika masih menghabiskan masa dengan rakan, di mana mereka berkongsi rasa sunyi mereka sebelum tidak lagi bercampur dengan orang lain.

Perasaan sunyi yang dikongsi tersebut akan berakar dalam diri orang seterusnya dan kitaran ini berterusan.

Kita lebih terdedah untuk dijangkiti rasa kesepian ini daripada rakan, berbanding keluarga. Wanita pula lebih cenderung untuk terpengaruh berbanding lelaki.

begitulah cara mereka berkongsi perasaan kesepian dengan orang lain sebelum mengamalkan gaya hidup pertapa.

Perasaan kesepian yang dipindahkan berakar pada orang yang seterusnya, dan kitarannya berlanjutan.

Kami lebih terdedah untuk menangkap kesepian daripada rakan daripada keluarga, dan wanita cenderung lebih terpengaruh daripada lelaki.

Gaya hidup yang tertekan dan makanan pedas sering kali dikatakan menjadi penyebab kepada berlakunya ulser perut.

Pada hakikatnya, penyebab utama ulser perut adalah bakteria yang dikenali sebagai Helicobacter pylori.

Atas sebab-sebab yang belum masih belum difahami sehingga ke hari ini, sesetengah orang langsung tidak pernah mengalami gejala akibat bakteria ini, sementara yang lain mengalami ulser peptik di perut dan usus kecil.

Bakteria penyebab ulser ini menular melalui air liur dan najis, jadi ia boleh berpindah melalui penukaran air liur dan juga amalan mencuci tangan yang tidak betul.

Penyelidik di University of Sussex menemui bukti bahawa manusia terdedah terhadap jangkitan suhu, fenomena di mana hanya dengan melihat seseorang dalam keadaan sejuk sahaja boleh menyebabkan suhu badan kita sendiri menurun.

Peserta dalam kajian tersebut diminta untuk menonton video seseorang mencelupkan tangan mereka ke dalam air berais.

Bukan sahaja peserta yang menonton video tersebut menyatakan bahawa video tersebut membuatkan mereka berasa sejuk, malah suhu permukaan tangan mereka juga menurun dengan ketara.

Apa yang menariknya adalah penularan suhu hanya dikaitkan dengan rasa sejuk.

Ketika menyaksikan seseorang memasukkan tangan mereka ke dalam air suam, para peserta tidak mempunyai tindak balas fizikal sedikit pun.

Kita semua pernah melaui pengalaman di mana jika kita berada di sekitar orang yang gembira dan bahagia, ia membuatkan kita berasa perasaan yang sama.

Ternyata bahawa rasa gembira dan bahagia dalam diri kita dipengaruhi oleh lebih daripada sekadar keluarga dan rakan di sekeliling kita.

Anda mungkin tidak memilih rumah anda berdasarkan kepada kedudukan mereka yang tinggal di kawasan itu, namun mereka mempunyai pengaruh yang cukup besar terhadap mood anda.

Sekiranya anda mempunyai adik beradik yang ceria tinggal di sekitar anda, peluang untuk anda menjadi lebih gembira dan bahagia meningkat sebanyak 14%.

Jiran sebelah yang bahagia juga meningkatkan peluang anda sebanyak 34%, sementara rakan yang bahagia yang tinggal berdekatan mampu menaikkan peluang kebahagiaan anda lebih dari 40%.

Terdapat tiga haiwan yang kini menderita akibat barah yang menular.

Tasmanian Devil boleh menyebarkan tumor wajah melalui gigitan, anjing boleh menyebarkan tumor kelamin melalui hubungan seksual, dan kerang berkulit lembut boleh menyebarkan sel barah mereka yang dijangkiti melalui air laut.

Penemuan ini telah mengubah pengetahuan kita secara drastik tentang kemampuan barah sebagai penyakit berjangkit.

Walaupun manusia belum diketahui dapat menyebarkan sel barah dengan mudah dari satu hos ke hos yang lain, namun terdapat kes yang didokumentasikan di mana keadaan tertentu membenarkannya berlaku.

Pada tahun 2018, penderma organ meninggal dunia dengan barah payudara yang tidak didiagnosis.

Empat orang menerima pemindahan organ dari wanita tersebut dan keempat-empat daripada mereka menghidap barah payudara.

Dalam kes lain, seorang pesakit positif HIV dijangkiti barah daripada cacing pita dalam ususnya sendiri.

Dalam semua contoh ini, pesakit yang mendapat barah dari hos lain mengalami merosakkan sistem imun.

Para saintis ketika ini percaya bahawa barah berjangkit sangat tidak mungkin terjadi pada manusia di luar situasi luar biasa ini, namun perkembangan barah yang menular dalam kalangan haiwan menunjukkan bahawa semua ini boleh berubah.

Pastinya anda sudah mengetahui bahawa berada dalam kalangan orang yang melanggar peraturan dapat mempengaruhi kita untuk melakukan hal yang sama, walaupun kita sebenarnya tidak melakukan perkara tersebut dalam situasi biasa.

Namun penyelidikan yang dilakukan dalam satu siri eksperimen di Belanda membuktikan bahawa hubungan ini tidak terhad kepada masa-masa tertentu sahaja.

Kita bukan sahaja cenderung melanggar peraturan apabila dikelilingi oleh mereka ini, tetapi kita juga akan cenderung untuk melanggar peraturan lain dalam situasi lain.

Sekiranya kita berjalan di jalan yang dipenuhi dengan sampah, kita mungkin akan membuang sampah kita ke tepi jalan tersebut.

Dan walaupun kita bersendirian, pendedahan terhadap norma sosial tersebut akan menyebabkan kita lebih cenderung untuk bertindak dengan cara yang sama.

Tekanan darah tinggi yang sering dikaitkan dengan pemakanan dan gaya hidup yang tidak sihat didapati juga dikaitkan dengan virus berjangkit yang sangat biasa.

Satu pasukan penyelidik mendapati bahawa tikus yang dijangkiti sitomegalovirus, atau CMV, mengalami tekanan darah tinggi manakala tikus yang tidak dijangkiti tidak.

Ini tidak bermaksud pemakanan tidak memainkan peranan kerana tikus yang dijangkiti CMV yang juga makan makanan kolesterol tinggi mempunyai kadar tekanan darah tertinggi.

Para penyelidik juga melakukan penyelidikan ini dengan sel kultur manusia.

Sel manusia yang dijangkiti CMV menghasilkan sejenis protein yang sudah diketahui menyumbang kepada tekanan darah tinggi.

CMV dianggarkan memberikan kesan kepada 60% hingga 99% manusia dewasa di seluruh dunia. Virus ini disebarkan melalui perkongsian cairan tubuh dan kekal di dalam badan anda seumur hidup.


Kenapa Pengawal Keselamatan Kebiasaannya Orang Nepal?

Anda pernah tak berurusan dalam bidang-bidang berkaitan keselamatan, khasnya apabila melibatkan isu penggajian pengawal keselamatan?

Tahukah anda di negara kita sendiri, seandainya anda ingin mendapatkan khidmat kawalan sekuriti melibatkan pengawal dari Nepal; kadar bayaran yang akan dikenakan kepada anda lebih tinggi berbanding kumpulan pengawal tempatan lain?

Pengawal dari Nepal mempunyai reputasi yang cukup cemerlang di negara kita dalam profesion kawalan keselamatan. Persoalannya - kenapa orang Nepal memikul reputasi tersebut?

Orang Nepal zaman sekarang dipandang tinggi dalam hal ehwal berkaitan sekuriti disebabkan oleh sejarah yang telah mereka warisi - hasil daripada reputasi askar-askar Gurkha yang pernah berkhidmat di banyak negara khasnya negara jajahan British.

Digelarkan sebagai askar Gurkha kerana tempat asal mereka dikenali dengan nama Gorkhali, salah satu empayar dalam sejarah negara Nepal.

'Gurkha' merupakan istilah yang diambil daripada nama pahlawan Yogi Gorakhnath, salah seorang tokoh dalam masyarakat Nepal yang terkenal sebagai seorang yang gagah dan taat pada ajaran agamanya.

Sesuatu yang jarang diceritakan, sehingga kini askar British masih lagi mempunyai unit khas Briged Gurkha dalam angkatan tentera mereka dianggarkan seramai 3,500 orang.

Setiap tahun beribu pemuda Nepal cuba untuk menyertai kumpulan ini namun pengambilannya terhad, hanya untuk 220 ke 230 sahaja sekali pengambilan.

Terkenal sebagai kumpulan yang setia dan sangat berani, persepsi masyarakat dunia terhadap masyarakat Nepal banyak dibentuk daripada pandangan kita terhadap askar Gurkha sejak tahun 1816 sehinggakan masyarakat Nepal bukan Gurkha pun, turut sama mendapat faedahnya.

Pengawal sekuriti Nepal bukan sahaja mempunyai reputasi baik di negara kita; mereka sebenarnya sangat terkenal di seluruh dunia sebagai kumpulan kawalan yang sangat fokus kepada kerjanya.

Di mana-mana negara sekalipun, jika kita sebut saja pengawal keselamatan - pilihan utamanya sudah tentulah orang Nepal. Oleh sebab itulah ramai orang Nepal, tak kiralah mereka pesara askar Gurkha, askar biasa dan bekas polis selalunya sanggup keluar negara bagi mencari pendapatan.

Ini disebabkan oleh situasi negara mereka sendiri yang tidak mampu menawarkan pendapatan lebih baik.

Dipacu oleh keperluan untuk memperbaiki keadaan hidup, orang-orang Nepal ini merantau ke seluruh dunia mencari rezeki - sehinggakan ekonomi Nepal sendiri sangat bergantung kepada pengaliran wang masuk dari kumpulan-kumpulan ini.

Dianggarkan 25 ke 30% pendapatan negara Nepal datang daripada kumpulan ini setiap tahun, menyalurkan kembali wang yang telah mereka kumpul kepada keluarga untuk dibelanjakan semula.

Berkhidmat dalam bidang yang berbahaya membuka diri mereka kepada risiko yang sukar dijangka. Begitulah pengalaman yang perlu dilalui warga Nepal yang memilih untuk berkhidmat di luar negara.

Warga Nepal berkhidmat dalam kelompok yang besar di negara-negara Asia Barat selain daripada negara kita, Korea Selatan dan Singapura. Ada juga di antara mereka yang diminta berkhidmat di negara-negara bergolak seperti Afghanistan, yang membawa risiko lebih tinggi.

Antara insiden melibatkan pengawal keselamatan Nepal adalah insiden pengeboman sebuah bas yang sedang membawa sepasukan pengawal, dalam perjalanan ke lokasi kawalan mereka di Kedutaan Kanada yang terletak di Kabul.

Insiden yang didalangi seorang pengebom berani mati mengorbankan 13 nyawa pengawal Nepal dan dua orang pengawal dari India serta mencederakan beberapa orang lain, termasuklah warga Afghanistan sendiri.

Ekoran kebimbangan yang tercetus selepas kumpulan pengganas mula mensasarkan pasukan pengawal Nepal, kerajaan Nepal memperkenalkan larangan pekerja mereka untuk hadir ke Afghanistan serta beberapa negara bergolak lain, seperti Libya, Syria dan Iraq pada bulan Jun 2016.

Larangan bekerja di Afghanistan itu hanya berkuatkuasa selama 4 bulan sebelum ditarik balik sementara larangan melibatkan negara lain masih kekal berjalan.


Memahami Maksud Negara Dunia Pertama, Kedua dan Ketiga

Apabila membaca berita-berita mengenai isu-isu antarabangsa, kita pastinya akan melihat terma negara "Dunia Pertama", negara "Dunia Kedua" dan negara "Dunia Ketiga". Persoalannya, adakah anda faham maksud terma-terma yang digunakan ini?

Bagaimanakah sesebuah negara itu diklasifikasikan dalam salah satu kumpulan negara ini?

Kita sedia maklum bahawa Amerika Syarikat merupakan contoh negara dunia pertama. Bagaimana pula dengan Malaysia? Adakah pengklasifikasian ini dibuat berdasarkan kemajuan sesebuah negara tersebut?

Untuk makluman, ketiga-tiga istilah ini merupakan idea daripada pihak Kesatuan Eropah (European Nation). Negara Dunia Pertama, Dunia Kedua dan Dunia Ketiga adalah produk daripada model Tiga-Dunia, konsep yang mengelompokkan semua negara dunia ke dalam tiga kumpulan.

Klasifikasi negara-negara ini pada awalnya didasarkan pada dasar fahaman ideologi politik sesebuah negara itu. Negara Dunia Pertama dikenali sebagai negara yang bersekutu dengan Amerika Syarikat sementara negara Dunia Kedua adalah negara yang bersekutu dengan Kesatuan Soviet.

Sementara itu, negara-negara Dunia Ketiga pula adalah negara-negara yang berkecuali dan tidak menyokong Kesatuan Soviet atau Amerika Syarikat.

Konsep Dunia Pertama pertama kali muncul pada abad ke-20 ketika dunia tenggelam dalam Perang Dingin dan merupakan istilah kolektif bagi negara-negara yang berada di bawah payung kapitalis.

Istilah ini diperkenalkan oleh PBB pada tahun 1940-an dan digunakan dalam tempoh Perang Dingin di mana ia disebarkan oleh kuasa besar global ketika itu, Amerika Syarikat dan Kesatuan Soviet yang telah membahagi dunia menjadi blok dalam usaha masing-masing untuk menjadi negara yang paling berkuasa di dunia.

Dalam tempoh ini, negara-negara Dunia Pertama dikenali sebagai negara yang merupakan sekutu Amerika Syarikat yang stabil secara ekonomi dan berkongsi kepercayaan sosio-politik yang sama dengan Amerika Syarikat. Negara-negara Dunia Pertama dicirikan oleh kestabilan politik dan ekonomi dan juga mempunyai sistem ekonomi kapitalis.

Negara-negara Dunia Pertama ini pada mulanya merupakan majoriti negara-negara di Eropah Barat serta Amerika Syarikat dan Kanada. Semasa puncak Perang Dingin, hubungan antara negara-negara Dunia Pertama dan negara-negara Dunia Kedua sangat dingin dengan Kesatuan Soviet dan Amerika Syarikat menjadi teras kedua kumpulan tersebut.

Konsep Dunia Pertama menjadi banyak daya tarikan semasa Perang Dingin dengan Amerika Syarikat banyak mempengaruhi urusan antarabangsa di antara negara-negara Dunia Pertama. Amerika Syarikat bahkan turut mengambil langkah-langkah untuk memastikan bahawa negara-negara jiran yang bersekutu dengan Dunia Kedua seperti Cuba ditindas melalui sekatan ekonomi yang berat.

Namun, keruntuhan Blok Timur pada tahun 1991 menandakan berakhirnya Perang Dingin dan dengan itu, definisi tradisional negara-negara Dunia Pertama turut berubah.

Istilah "Dunia Pertama" jarang digunakan dalam beberapa tahun kebelakangan ini sebagai pengkelasan negara-negara dunia berdasarkan hubungannya dengan Amerika Syarikat tetapi sering digunakan untuk menggambarkan negara-negara yang mempunyai kestabilan ekonomi dan politik tanpa mengira fahaman.

Dunia Kedua adalah istilah yang digunakan untuk menggambarkan beberapa negara industri yang berpihak dengan Kesatuan Soviet dan China pada masa Perang Dingin. Mengikut definisi, majoriti negara-negara ini sama ada mengamalkan sistem pemerintahan sosialis atau sistem pemerintahan komunis.

Negara-negara ini merangkumi semua negara di bawah Kesatuan Soviet, China, Korea Utara, Cuba, Vietnam, dan Laos. Jerman sangat terkenal sebagai negara yang terbahagi kepada dua dengan Jerman Timur dikategorikan sebagai Negara Dunia Kedua sementara Jerman Barat adalah Negara Dunia Pertama.

Perpecahan tersebut dapat dilihat di ibu kota negara itu, Berlin yang memiliki tembok  yang dibangun melintasi kedua negara ini. Kesatuan Soviet merupakan kuasa utama bagi negara-negara Dunia Kedua dan mempengaruhi urusan antarabangsa di antara negara-negara anggota.

Kesatuan Soviet membantu Negara-negara Dunia Kedua yang lain seperti yang dilihat dalam Rancangan Molotov pada tahun 1940-an ketika Kesatuan Soviet memberikan bantuan kepada negara-negara sekutunya sebagai alternatif daripada bantuan Amerika.

Namun, setelah kejatuhan Blok Timur pada akhir abad ke-20, definisi ini dianggap lapuk kerana keruntuhan itu juga menandakan berakhirnya Perang Dingin. Maka, penggunaan istilah ini turut berubah.

Walaupun Konsep Dunia Kedua masih digunakan (walaupun jarang), istilah ini masih digunakan untuk negara-negara bekas komunis dengan ekonomi membangun dan hanya digunakan dari perspektif ekonomi dan bukan sebagai ideologi politik.

Istilah negara Dunia Ketiga pada awalnya adalah istilah yang digunakan untuk menentukan negara-negara yang bukan tergolong dalam negara Dunia Pertama atau negara Dunia Kedua. Dalam erti kata mudahnya, negara Dunia Ketiga awalnya merujuk pada negara yang tidak berpihak kepada mana-mana blok semasa Perang Dingin.

Istilah "Dunia Ketiga" pertama kali ditulis pada tahun 1952 oleh Alfred Sauvy, seorang ahli ekonomi dan sejarawan Perancis yang mendefinisikan negara-negara Dunia Ketiga sebagai negara-negara yang bukan merupakan Negara Barat atau anggota Persekutuan Soviet.

Negara-negara Dunia Ketiga ini didominasi di Amerika Selatan, Afrika, Oceania, dan Asia. Namun, beberapa negara sepertinya diklasifikasikan sebagai negara Dunia Kedua dan juga negara Dunia Ketiga, misalnya Cuba.

Oleh kerana keadaan ekonomi yang buruk di negara-negara ini, istilah "Dunia Ketiga" semakin sering dikaitkan dengan negara-negara dengan KDNK rendah dan di mana majoriti warganya hidup dalam kemiskinan.

Terdapat negara-negara Eropah yang tidak cenderung berorientasikan kapitalis dan tidak bersekutu dengan Kesatuan Soviet seperti Sweden, Finland, Ireland, Switzerland dan Austria mempunyai ekonomi yang makmur dan berkembang di seluruh negara dan negara-negara ini biasanya dikenali sebagai negara-negara neutral.

Selepas kejatuhan Blok Timur pada akhir abad ke-20 yang juga menandakan berakhirnya Perang Dingin, definisi negara-negara Dunia Ketiga juga berubah kerana landskap politik global turut sama berubah.

Dalam tempoh ini, negara-negara di bawah payung "Dunia Ketiga" biasanya ditentukan oleh status ekonomi mereka dan bukannya gabungan ideologi politik mereka. Oleh kerana stereotaip asal dikaitkan dengan negara-negara Dunia Ketiga, negara-negara ini dikenal pasti sebagai negara-negara dengan ekonomi miskin tetapi membangun.

Majoriti negara-negara Dunia Ketiga ini terletak di Asia, Oceania, Amerika Selatan dan Afrika pada asalnya terletak di bawah wilayah penjajah Eropah yang telah mencapai kemerdekaan pada abad ke-20. Walau bagaimanapun, oleh kerana terdapatnya kritikan terhadap penggunaan istilah negara "Dunia Ketiga", para ahli ekonomi mulai merujuk negara-negara ini sebagai negara membangun atau negara maju.

Pengklasifikasian negara-negara dunia terhadap tiga kategori - Dunia Pertama, Dunia Kedua dan Dunia Ketiga telah menerima banyak kritikan pada abad ke-21. Majoriti negara yang pada awalnya merupakan negara Dunia Pertama menubuhkan NATO, sebuah pakatan ketenteraan antara kerajaan.

Dalam beberapa tahun kebelakangan ini, globalisasi dan peningkatan kemajuan teknologi telah menyaksikan penurunan perbezaan antara negara-negara di dunia. Banyak negara yang pada awalnya dilihat sebagai negara Dunia Ketiga mengalami peningkatan pertumbuhan ekonomi dan tidak lagi dikenal sebagai negara membangun.


9 Negara Paling Mundur di Benua Asia

Walaupun kemajuan teknologi mampu membawa tamadun manusia ke satu tahap yang lebih tinggi, tidak dapat kita nafikan ada kumpulan-kumpulan yang akan tercicir daripada perkembangan tersebut.

Negara-negara yang dikategorikan paling mundur ini dikelaskan berdasarkan kepada indeks yang dibangunkan yang mengkaji dan memantau pembangunan sosioekonomik sesebuah negara tertentu dengan mengambil kira 3 kriteria utama - kemiskinan, faktor kemanusiaan dan juga faktor ekonomi.

Sehingga kini, terdapat 47 buah negara keseluruhannya dikategorikan sebagai negara mundur; 9 daripadanya terletak di benua Asia. Apakah sembilan negara tersebut?

Afghanistan bukan sahaja antara negara paling mundur di dalam dunia, tetapi di kalangan semua negara Asia; Afghanistan merupakan negara paling terkebelakang sekali.

Terletak di kedudukan 171 daripada 188 negara yang diukur, Afghanistan mempunyai purata kadar pendapatan negara tahunan pada tahap RM2,626, jauh lebih rendah berbanding purata sama apabila semua negara mundur dikira iaitu RM5,098.

Kita dapat menemui ramai pendatang Bangladesh di Malaysia, kerana negara mereka merupakan antara 9 negara paling mundur di Asia dari segi ekonomi jadi migrasi masyarakat mereka ke negara luar; pasti akan berlaku.

Walaupun demikian, Bangladesh harus berbangga kerana semakin berjaya keluar daripada kelompok 9 negara ini - selepas mencapai tahap purata pendapatan tahunan yang lebih baik serta telah berjaya memperbaiki indeks kemanusiaan mereka.

Besar kemungkinan untuk laporan yang akan datang, Bangladesh mungkin tidak lagi akan disenaraikan dalam kelompok paling mundur ini.

Negara yang menggunakan haiwan mistik naga sebagai simbol negara, Bhutan dijangka akan menyertai Bangladesh diisytihar bukan lagi negara mundur pada tahun 2023. Pencapaian Bhutan juga membanggakan.

Mereka telah berjaya menaikkan pendapatan purata tahunan negara per kapita kepada RM9960, jauh melepasi paras RM5,098 yang ditetapkan. Kadar literasi serta pendidikan mereka juga jauh meningkat.

Berjaya memperbaiki kedudukan mereka dari segi pendidikan dan literasi, malangnya ekonomi Kemboja belum memadai untuk mereka keluar daripada perangkap kemunduran.

Pendapatan purata tahunan per kapita mereka masih rendah iaitu pada tahap RM4252 untuk melayakkan mereka keluar daripada kelompok mundur.

Bagaimanapun kerajaan Kemboja menetapkan visi jangka masa panjang untuk keluar daripada senarai pada tahun 2030 serta diangkat menjadi negara berpendapatan tinggi pada tahun 2050.

Negara yang berjiran dengan Indonesia ini dilihat sukar untuk memperkukuhkan ekonomi mereka disebabkan bermacam faktor; bentuk muka bumi yang semakin ditenggelami air, bencana serta kesukaran untuk mengekalkan perkembangan industri tempatan.

Walaupun purata pendapatan per kapita Timor-Leste agak baik, indeks ketidakseimbangan ekonomi negara tersebut disebabkan oleh kedudukan geografinya pasti menyukarkan negara tersebut keluar daripada kelompok negara mundur.

Setakat ini status Timor-Leste untuk disenaraikan ke dalam senarai negara membangun ditangguhkan, atas faktor-faktor tersebut dan akan disemak semula dalam tahun 2021.

Laos berkemungkinan besar akan menyertai Bangladesh dan Bhutan untuk mula disenaraikan dalam kelompok negara membangun pada tahun 2023.

Kemajuan yang dicapai Laos beberapa tahun kebelakangan ini khasnya dari segi indeks kemanusiaan dan juga keseimbangan ekonomi agak pesat khasnya dalam tempoh 15 tahun kebelakangan.

Dijangkakan Laos akan dikeluarkan daripada senarai ini pada tahun 2024 dengan tempoh beberapa tahun akan datang, bakal digunakan bagi mempersiapkan negara tersebut dengan beberapa perubahan yang bakal dilakukan.

Myanmar berjaya mencapai kemajuan pesat dalam kesemua aspek yang dinilai bermula semasa pemerintahan Aung Sann Suu Kyi, sehinggakan diramal bakal diisytiharkan sebagai negara membangun pada tahun 2025.

Bagaimanapun Myanmar dilihat berjaya mempercepatkan pelbagai aspek pembangunan mereka sehinggakan mereka disahkan telah berjaya memenuhi kesemua ketetapan pada tahun 2018, serta hanya menunggu masa untuk keluar daripada senarai ini.

Kisah Nepal agak unik. Pada tahun 2015 dan 2018, Nepal telah pun disahkan layak untuk disenaraikan dalam senarai negara membangun namun kerajaan mereka meminta agar mereka dikekalkan dalam senarai.

Ini kerana kerajaan Nepal merasakan sektor ekonomi mereka, khasnya pada industri eksport masih belum cukup besar untuk menangani keperluan yang bakal melanda.

Disebabkan kegiatan eksport yang terlalu kecil, kadar purata pendapatan per kapita penduduk Nepal masih lemah hanya sekitar RM3090 setahun. Disebabkan risiko tersebutlah, kerajaan mereka memilih untuk kekal dalam senarai negara mundur dunia.

Yaman mempunyai satu masalah besar dalam memperkembangkan negara mereka; ketiadaan bekalan air bersih yang sempurna. Yaman merupakan antara negara di mana air sangat sukar diperolehi.

Setakat kajian yang dijalankan pada tahun 2018, Yaman masih belum menepati beberapa kriteria yang ditetapkan khasnya melibatkan purata pendapatan tahunan per kapita, indeks kemanusiaan serta masih terdedah kepada risiko ketidakseimbangan ekonomi yang tinggi.

Selepas membaca senarai ini, pasti anda tertanya-tanya kenapa negara seperti Nepal memilih untuk kekal dalam senarai dan kenapa ada negara tak sabar untuk keluar daripada kelompok negara mundur.

Sejak awal era milenium, undang-undang antarabangsa telahpun menetapkan beberapa klausa ke atas sistem tarif dan pertukaran apabila melibatkan negara mundur.

Negara yang disenaraikan dalam senarai 'negara mundur' atau Least Develop Country (LDC) diberikan beberapa keistimewaan dan pengecualian apabila melakukan urusniaga dengan negara lain.

LDC dibenarkan untuk melakukan import dan eksport tanpa perlu melalui cukai-cukai tertentu serta tidak dikenakan kuota ke atas kuantiti yang dikeluar atau dibawa masuk.

Setiap negara pula meletakkan faedah berbeza kepada LDC untuk digunakan. Sebagai contoh, Kesatuan Eropah memberikan kadar tarif sifar dalam urusniaga dengan LDC secara am. Amerika Syarikat pula memperkenalkan skim-skim khas mengikut negara LDC. Jepun pula membenarkan produk tekstil dan pakaian dari negara LDC dalam kadar bebas cukai.

Seandainya sesebuah negara berstatus LDC dikeluarkan daripada senarai ini, mereka akan hilang kelayakan dan keistimewaan ini secara automatik - sebaliknya perlu bersaing dengan negara-negara membangun dalam urusan eksport dan import mereka.

Atas sebab itulah ada negara dengan sengaja memilih untuk kekal diklasifikasikan sebagai negara mundur, kerana mereka tahu ekonomi mereka masih belum cukup untuk berdiri sendiri.

Trade Preferences for Least DevelopedCountries. Are they Effective? (pautan PDF)


7 Filem Popular Paling Rugi Sepanjang Zaman

Menghasilkan sesuatu karya filem bukanlah satu tugas yang mudah. Ianya satu bentuk pelaburan berisiko tinggi memandangkan perbelanjaan untuk menghasilkannya amatlah mahal dan mampu mencecah jutaan ringgit. Paling menakutkan, pelaburan besar ini belum tentu menjanjikan keuntungan.

Terdapat banyak faktor yang mampu mempengaruhi kejayaan dan kegagalan sesuatu filem yang ditayangkan antaranya jalan cerita, pemilihan pelakon, promosi dan sebagainya. Walaupun filem yang dihasilkan adalah untuk tujuan berkarya, seseorang penerbit dan produser filem sudah tentulah mahukan filem yang diterbitkan menjana keuntungan besar.

Namun, langit tidak selalunya cerah. Tidak semua filem yang ditayangkan mendapat keuntungan, ada yang mengalami kerugian besar. Kebanyakan filem ini adalah daripada Hollywood kerana bajet dan kos penghasilan filem di sana jauh lebih mahal daripada filem-filem tempatan.

Oleh kerana kerahsiaan sekitar kos dan margin keuntungan dalam industri filem, angka kerugian biasanya merupakan anggaran kasar yang terbaik. Selain itu, inflasi mata wang juga merupakan faktor yang mesti diambil kira. Kali ini, pihak Iluminasi ingin berkongsi 7 filem yang mencatatkan kerugian paling besar sepanjang zaman.

Jika dilihat pada pendapatan hasil tayangannya semata-mata, filem ini dilihat bagaikan sebuah filem yang berjaya. Filem ini memperoleh pendapatan kasar $119 juta dan menduduki tangga pertama carta Box Office Amerika Syarikat pada minggu pertama tayangannya dengan kutipan $18 juta.

Walau bagaimanapun, filem ini sebenarnya mencatat kerugian sebanyak $105 juta setelah membelanjakan $130 juta untuk pengeluaran dan $81.1 juta untuk pengedaran, menjadikannya salah satu filem paling mahal sepanjang zaman.

Filem ini dihasilkan berdasarkan buku terlaris yang ditulis oleh Clive Cussler. Filem ini juga menghadapi masalah undang-undang, menyaksikan Cussler dan produser Philip Anschutz terjebak dalam pergaduhan untuk hak dan kedua-duanya saling menyalahkan satu sama lain atas kegagalannya di pawagam.

John Carter adalah contoh sempurna bagaimana filem dengan anggaran yang besar menjadi pertaruhan besar bagi syarikat produksi. Filem fantasi fiksyen yang dibintangi oleh Taylor Kitsch sebagai pelakon utama, mempunyai anggaran kos pengeluaran dan pengiklanan yang mengejutkan sebanyak $350 juta.

Perubahan besar pendapatan Disney dari untung ke rugi pada suku fiskal kedua tahun 2012 majoritinya berpunca daripada filem John Carter ini dan keadaan ini menyebabkan Richard Ross (Ketua Studio Walt Disney) ketika itu mengundurkan diri.

Dengan kegagalan ini, Disney menjangkan dapat membuat kemunculan kembali dengan filem yang lebih baik pada tahun berikutnya (2013), namun nasib malang terus menimpa mereka dengan tayangan filem The Lone Ranger.

Setelah kegagalan filem John Carter pada 2012, ramai pihak menyangka bahawa pihak Disney akan mengembalikan keyakinan penonton dengan kehadiran filem ini. Dengan kos produksi sebanyak $225 juta dan kos pemasaran sebanyak $150 juta, filem ini dijangka memperoleh sekitar $650 juta hasil tayangannya seluruh dunia.

Malangnya, filem ini hanya menjana sekitar $260.5 juta walaupun dibarisi oleh nama-nama hebat seperti Johnny Depp dan Armie Hammer.

Filem ini terpaksa bersaing dengan Despicable Me 2 minggu pembukaan tayangannya tetapi The Lone Ranger hanya menjana 1 per 3 jumlah pendapatan Despicable Me 2 dan mempunyai kos tiga kali lebih besar daripada komedi animasi tersebut.

Walaupun banyak filem animasi komedi yang mencapai kejayaan membanggakan sejak beberapa tahun kebelakangan ini, filem ini bukanlah salah satu daripadanya.

Syarikat Walt Disney membelanjakan anggaran $150 juta untuk menghasilkan filem tetapi hanya menjana hanya $49 juta di box office, menjadikannya filem box office terbesar keempat paling rugi dalam sejarah (setelah diambil kira kadar inflasi).

Dikatakan bahawa sebahagian daripada sebab ia gagal adalah kerana subjek filem ini iaitu mengenai seorang ibu diculik daripada anak. Selain itu, filem ini juga dikritik kerana gambaran manusia animasinya terlalu realistik dan kebanyakan penonton kanak-kanak mendapatinya menyeramkan.

Filem ini begitu teruk sehingga menyebabkan pihak produksi Carolco Pictures mengalami masalah besar selama beberapa tahun dan hanya muncul kembali pada tahun 2015 dengan filem baru.

Filem ini daripada awal lagi semenangnya mempunyai banyak masalah dalaman antaranya skrip yang diubah beberapa kali sehingga memaksa pelakon melakonkan semula babak mereka dan juga beberapa orang krew yang berhenti tanda protes setelah ketua jurukameranya dipecat.

Anggaran asal kosnya sekitar $65 juta tetapi meningkat kepada $115 juta dengan pengarahnya Renny Harlin terpaksa menambah $1 juta daripada poket sendiri bagi memastikan sesi penggambaran dapat dihabiskan. Filem ini hanya memperoleh $10 juta daripada tayangannya.

Filem 47 Ronin yang dibintangi oleh Keanu Reeves dan Hiroyuki Sanada adalah filem aksi samurai mengenai kehidupan sebenar sekumpulan samurai di abad ke-18 di Jepun. Filem ini menjejaskan reputasi Universal Studios dengan begitu teruk dan kerugiannya setelah disesuaikan dengan inflasi, adalah sekitar $ 152 juta, menjadikannya kegagalan box office kedua paling mahal (di belakang The 13th Warrior).

Filem ini mempunyai anggaran kos produksi $225 juta dan menjana $151 juta hasil tayangannya. Filem ini diterima dengan buruk terutamanya di Jepun di mana penonton menetapkan harapannya tinggi memandangkan ianya berlatarbelakangkan kehidupan pada zaman Jepun purba.

Selain daripada harapan yang terlalu tinggi terhadap filem ini, ianya juga ditayangkan pada waktu yang kurang sesuai ketika musim Hari Natal dimana banyak filem baru turut ditayangkan pada masa yang sama.

Filem The 13th Warrior yang dihasilkan berdasarkan novel Eaters of the Dead oleh Michael Crichton ini terkenal dengan kegagalannya yang besar di box office pada tahun 1999. Anggaran kos awalnya sekitar $85 juta, tetapi beberapa penggambaran semula bersama dengan perbelanjaan promosi menyaksikan kos produksinya mencecah sebanyak $160 juta.

Filem ini hanya menjana $61.7 juta di box office, menjadikan kerugiannya sekitar $70- $130 juta. Selain kos produksi yang melebihi anggaran awalnya, filem ini juga  terkesan teruk kerana bersaing dengan filem hebat The Sixth Sense.

Persembahan filem itu begitu teruk sehingga pelakon utamanya, Omar Sharif mengambil keputusan bersara selama 10 tahun  dengan menyatakan bahawa filem ini benar-benar teruk sehingga mencalarkan imejnya.


Masih Wujudkah Sistem Jajahan Kolonial Di Zaman Sekarang?

Walaupun banyak pihak percaya zaman kolonialisme oleh orang Eropah telah berakhir semasa penyerahan semula Hong Kong kepada kerajaan China, realitinya masih banyak wilayah di seluruh dunia yang kekal bergantung kepada kuasa kolonial atas bermacam faktor.

Bekas kuasa penjajah yang kini tidak lagi aktif menjajah secara fizikal tetap mempunyai hubungkait dengan negara atau wilayah bekas jajahan mereka; sehinggakan ada negara yang tetap memilih untuk terus kekal sebagai sebuah koloni - tanpa mahu dimerdekakan.

Tahukah anda dalam era moden zaman sekarang, kuasa kolonial masih lagi aktif cuma bentuknya agak berbeza melibatkan lebih 60 buah negara atau wilayah berbeza?

Negara berkebergantungan atau 'dependant territory' merupakan istilah zaman moden yang digunakan bagi mewakili wilayah atau negara yang tidak mempunyai kemerdekaan penuh daripada penjajahnya yakni bukanlah sebuah badan bebas, tetapi mempunyai kawalan ke atas semua isu domestik.

Sebuah negara berkebergantungan walaupun tidak mempunyai kuasa kedaulatan penuh, masih mempunyai kuasa autonomi yang besar dalam mentadbir sendiri.

Sehingga kini, hanya ada 11 negara yang meliputi kuasa besar dan bekas-bekas negara yang pernah menakluki kawasan lain yang masih mengamalkan sistem ini.

Faktor utama yang menyebabkan sesetengah wilayah atau kawasan untuk terus memilih kekal berada di bawah taklukan 'tidak rasmi' ini, adalah disebabkan tekanan ekonomi yang berlaku ke atas mereka.

Kebanyakan negara berkebergantungan merupakan bekas-bekas jajahan yang sumber ekonomi mereka terhad kepada penghasilan barangan mentah dan asas hasil sistem era kolonial, menyebabkan mereka kekurangan industri dan jumlah pekerja yang mampan bagi membuka ekonomi lebih besar.

Hasil kekangan ini serta faktor geografi yang menyukarkan eksport import, kebanyakan negara ini memilih untuk membenarkan kuasa besar mentadbir mereka secara pusat bagi membolehkan beberapa faedah lain diperolehi.

Kemudahan untuk melakukan pinjaman dengan Bank Dunia boleh dijamin negara pemerintah utama, selain faktor keselamatan dan ketenteraan juga menjadi satu insentif besar untuk kekal sebagai 'koloni' tidak rasmi.

3 kuasa besar dunia terus mengamalkan sistem kolonial zaman moden ini dalam skala besar.

Negara Perancis merupakan antara negara yang mempunyai negara berkebergatungan terbanyak, dibahagikan kesemua wilayah tersebut kepada 3 kategori berbeza bergantung kepada tahap kawalan Perancis ke atas wilayah tersebut.

Antara wilayah masih di bawah koloni Perancis adalah French Guiana, Guadelopue, Martinique, Mayotte, Reunion, French Polynesia, Saint Barthelemy, Saint Martin, Saint Pierre and Miquelon, Wallis dan Futuna, New Caledonia, Pulau Clipperton dan French Southern and Antartic Lands.

Bekas kuasa penjajahan terbesar dunia iaitu United Kingdom pula masih menyelia dan mengawal 16 negara berkebergantungan di bawah mereka di bahagikan kepada dua kategori berbeza; 3 wilayah berkebergantungan berautonomi penuh serta 13 lagi kawasan dikategorikan sebagai koloni luar kawasan.

3 wilayah berkebergantungan utama UK adalah Bailiwick of Guernsey dan Bailiwick of Jersey serta Isle of Man. Sementara itu 13 lagi negara berkebergantungan di bawah naungan pemerintahan UK adalah Anguilla, Bermuda, British Virgin Islands, Kepulauan Cayman, Kepulauan Falklands, Gibraltar, Montserrat, Kepulauan Pitcairn, Saint Helena dan Kepulauan Turks dan Caicos.

Kuasa terakhir dunia yang mengamalkan sistem ini secara besar adalah Amerika Syarikat di mana mereka masih mempunyai kuasa pentadbiran di negara seperti Guam, Kepulauan Northern Mariana, Puerto Rico, Kepulauan US Virgin dan American Samoa.

Beberapa negara lain turut sama mempunyai wilayah atau kawasan berkebergantungannya sendiri.

New Zealand mempunyai dua kawasan wilayah iaitu Kepulauan Cook dan Niue. Sementara sebuah lagi kawasan kepulauan iaitu Tokelau pula telah dua kali melalui proses undian kemerdekaan, di mana rakyat Tokelau memilih untuk kekal bersama New Zealand.

Australia pula mempunyai enam kawasan berkebergantungan, iaitu Kepulauan Christmas, Kepulauan Cocos, Kepulauan Norfolk, Ashmore, Kepulauan Coral Sea dan Kepulauan Hear dan McDonald.

Ironinya - New Zealand dan Australia sehingga kini masih tidak membuang identiti kolonial United Kingdom dari bendera mereka!

Denmark mempunyai Kepulauan Faroe dan Greenland dibawah naungan mereka, Finland mempunyai Aland, Belanda mempunyai Aruba, Curacao dan Sint Maarten sementara yang terakhir Norway mempunyai Svalbard dan Jan Mayen.

Negara China pula mengamalkan pendekatan berbeza dalam menangani isu ini, mengamalkan sistem 'satu negara dua sistem' bagi membolehkan persetujuan autonomi dipersetujui untuk satu tempoh tertentu di antara mereka dengan Hong Kong dan Macau - sebelum kerajaan China kembali menguasai kembali pentadbiran sepenuhnya.

Begitulah secara ringkasnya bentuk-bentuk jajahan yang masih berlaku dalam zaman sekarang melibatkan kuasa-kuasa luar, menggunakan kesan dan pengaruh yang telah terbentuk dalam mengekalkan dominasi sama ada dalam bentuk mutlak atau tidak mutlak terhadap sesuatu komuniti.


Kenali Ada Lovelace, Pengaturcara Pertama Dunia

Dalam dunia pengaturcaraan komputer yang dipelopori kaum lelaki, nama Ada Lovelace mungkin kurang dikenali. Walau bagaimanapun, wanita ini bukan calang-calang individu kerana beliau merupakan pengaturcara pertama di dunia!

Ada Lovelace atau nama penuhnya Augusta Ada King dilahirkan pada 10 Disember 1815 di London. Beliau terkenal kerana menulis program komputer pertama di dunia sebelum komputer wujud! Malangnya bagi dunia, hidupnya tidak lama. Beliau meninggal di London akibat barah rahim pada 27 November 1852.

Apa yang uniknya beliau menulis algoritma mesin pertama di dunia untuk mesin pengkomputeran awal yang hanya ditulis di atas kertas. Ada Lovelace adalah seorang ahli matematik hebat tetapi namanya kurang dipopularkan memandangkan ketika 1840-an, golongan wanita sering didiskrimasi dan direndah-rendahkan oleh masyarakat.

Ada Lovelace adalah anak perempuan penyair terkenal Lord Byron. Perkahwinan kedua ibu bapanya hanya bertahan lebih daripada setahun sebelum keduanya bercerai. Amat malang buat Ada kerana beliau tidak pernah bertemu ayahnya.

Ibunya, Anna Isabella Milbanke, merupakan seorang yang pintar dan berpendidikan tinggi. Ada Lovelace tidak pernah mengenali ayahnya yang meninggal ketika Ada Lovelace berusia lapan tahun.

Ibunya amat menitikberatkan pendidikan bagi anaknya ini bagi memastikan Ada Lovelace tidak terikut-ikut dengan perangan "gila" bapanya. Maka, Ada Lovelace  diperkenalkan kepada pengajian muzik, bahasa Perancis, sains dan matematik. Walau bagaimanapun, matematik lebih menarik minatnya.

Pada tahun 1833, Ada Lovelace yang masih seorang remaja telah bertemu dengan profesor matematik dari Cambridge University, Charles Babbage, yang telah mencipta Difference Engine, sebuah komputer mekanikal yang direka untuk menghasilkan jadual matematik secara automatik dan bebas ralat.

Charles Babbage tidak pernah membina mesin sebenar Difference Engine kerana masalah peribadi dan masalah kewangan untuk membangunkannya. Ada Lovelace terinspirasi oleh prototaip Difference Engine dan sejak pertemuan itu keduanya berkawan rapat.

Menjelang tahun 1834, Charles Babbage telah memulakan pula perancangannya merekabentuk mesin Analytical Engine, komputer tujuan umum pertama yang menggunakan punch card untuk input dan outputnya. Mesin ini juga menghadapi masalah kewangan dan tidak pernah dibina sepenuhnya.

Pada tahun 1843, Ada Lovelace menerjemahkan sebuah makalah Perancis yang ditulis oleh ahli matematik Itali, Luigi Menabrea mengenai Analytical Engine. Beliau juga menambahkan ribuan kata-kata catatannya sendiri ke kertas itu. Lama-kelamaan, beliau menyedari bahawa Analytical Engine itu turut dapat menjalankan urutan operasi matematik yang lebih luas.

Contoh yang ditulisnya adalah cara mengira nombor Bernoulli dan tulisannya dianggap oleh sejarawan komputer sebagai program komputer pertama. Beliau bahkan membuat spekulasi bahawa Analytical Engine dapat digunakan untuk melakukan operasi pada "hal-hal lain selain angka" seperti nota muzik.

Selain daripada itu, Ada Lovelace adalah seorang yang berwawasan jauh. Beliau memahami bahawa nombor dapat digunakan untuk mewakili lebih dari sekadar kuantiti dan mesin yang dapat memanipulasi angka dapat dicipta untuk memanipulasi data yang diwakili oleh angka.

Beliau meramalkan bahawa mesin seperti Analytical Engine dapat digunakan untuk menyusun muzik, menghasilkan grafik dan berguna untuk sains. Sudah tentu, semua ramalan itu menjadi kenyataan dalam 100 tahun kemudian dengan terciptanya komputer.

Malangnya, hanya sebilangan kecil Analytical Engine yang pernah dibina dan Ada Lovelace meninggal pada tahun 1852. Namun, kemasyhurannya tetap ada. Beliau memberikan namanya kepada bahasa pengaturcaraan Ada.

Selain itu, setiap tahun pada hari Selasa minggu kedua pada bulan Oktober, sambutan Hari Lovelace Ada diadakan bagi mennghargai sumbangan wanita untuk sains, teknologi, kejuruteraan, dan matematik.

Lebih dari seratus tahun selepas kematiannya, nota anotasi Lovelace diterbitkan semula dan kisah hidupnya telah diketengahkan dalam beberapa drama, bermula pada tahun 70an dengan Childe Byron (1977) dan terbaru, drama yang diterbitkan pada tahun 2015 bertajuk Ada and Memory Engine.